Sin categoría – 2 orrialdea – Mugak Zabalduz Karabana\nHemen aurkituko dituzu informazio guztia, estekak, egitaraua eta beste….\nG7 EZ ! BESTE MUNDU BATEN ALDE !\nEta Iruñetik busean etortzeko hemen daukazu esteka: Izena ematea\nArgitaratze-data 2 abuztua, 2019 2 abuztua, 2019 Kategoriak Sin categoríaUtzi iruzkina G7 Ez! Beste mundu baten alde bidalketan\nMugak Zabalduz karabana 2019-ren manifestua\nUda honetan ere, ehunka lagun eskubiderik gabeko eremuetara joango gara, gerra-agertoki bihurturiko muga horietara, non pertsonei hiltzen uzten zaien, gorputzak behartzen diren, eta bizitza nahiz giza eskubideak babesten dituztenak kriminalizatu egiten diren.\nLaugarren aldiz, Mugak Zabalduz Karabanak mugetan bizi diren pertsonekin eta erakundeekin bat egingo du. Lehenengo, Grezian egin zuen, gero Melillan eta Italian, eta orain, beste behin, Europako Hego Mugan egingo du, Andaluzian eta Ceutan, hain zuzen.\nBerriro joango gara Hego Mugara egoerak, konpontzetik urrun, okerrera egin duelako. Azken urtebetean, hango kaosean ikusi dugu, kostalde horietara iritsi diren pertsonen harrera antolatzeko erakundeen inolako aurreikuspenik ezean, horrek eragindako tratu duinez eta ankerrean. Andaluziako gobernu berriaren aldetik, PPk eta Ciudadanosek osatua dagoen horretatik, VOXen babesaz, politika neofaxisten eta immigrazioaren kontrakoen erreferente bihurtua bera, ez dago arreta-gabezia hori arintzeko inolako asmorik espero izaterik.\nMunduan, Erdialdeko Mediterraneoko ibilbidean (Libiatik Italiara) hil dira migratzaile gehien 2019ko hil hauetan, eta ondoren Hego Mugan, Migrazioen Nazioarteko Erakundearen (MNE) arabera.\nEspainiako estatuko 100 erakundek eta kolektibok baino gehiagok eusten diogu Mugak Zabalduz Karabanari, Europar Batasuneko migrazio-, ekonomia-, merkataritza- eta ingurumen-politikak salatzea xede.\nKarabana honetan, CarovaneMigranti-rekin parte hartuko dugu, bai eta harekin batera doazen Aljeria, Tunisia eta Mexikoko lekukoekin ere, zeinak beren bizipenen bitartez Mediterraneoko eta Erdialdeko Amerikako errealitate migratzaileak lotzea ahalbidetuko diguten. Migratzaileen protagonismoa ikusgai jarri nahi dugu, haien adierazgarri gorena: azken urtebetean Erdialdeko Amerikako karabanak osatu dituzten lekualdaturiko pertsonen exodoa, erresistentziarako gizarte-mugimendu berria, bizi daitekeen bizitzaren alde bidean.\nMundu-mailako desordena berria eta giza eskubideak\nMundu-mailako desordena berriaren ereduak gutxiengo baten epe motzerako etekina lehenesten du pertsona guztion bizitzaren eta planetaren iraunkortasunaren aurretik. Politika predatzaileak baliabideez eta lurraz jabetzen dira, lugorri bihurtu arte hondatzen eta kutsatzen dute, gosea, ezegonkortasun politikoa, gatazka belikoak eta ingurumen-hondamendiak eragiten dituzte, eta horien ondorioak Munduko Hegoaldeko herrialdeek pairatzen dituzte bereziki; gainera, hertsiki lotuta daude pertsonak migratzera eta babesa bilatzera behartzen dituzten arrazoiekin. Politika horiek gizatasunaz gabetzen dituzte migratzaileak, eskubiderik barik uzten dituzte, eta eskulan merkea bilakatuta esplotatzen dituzte.\nEuropan, kanpo-politikak salbuespen-egoera eragiten ari dira, nazioarteko zuzenbideak ezarritako giza eskubideei dagokienez. Horiek babesteko estandarren murrizketa izugarri eta lotsagarri honek eragindako egoeran, sistematikoki urratzen ari da migratzaileen eskubiderik oinarrizkoenak babesteko nazio-mailako eta nazioarteko araudia. Mediterraneoa eta Saharako basamortua hobi komun handiak bihurtuak, esklaboak balira bezala migratzaileen salerosketa Libian… horra errealitate honen adibide ankerrenetako bi.\nHorrekin batera, segurtasun-arloan eta mugen zaintzan gero eta diru gehiago gastatzen da; hala, “mugen negozioak” gero eta irabazi handiagoak ematen ditu, gerren negozio klasikoak bezainbeste, eta etekin horiek guztiak arlo honetan lizitazio publiko guztiak irabazten dituzten enpresa gutxi batzuentzat dira. Hori dela eta, EBko herrialdeek giza eskubideak bortxatzen dituzten gobernuekin arma-merkataritzan jarduteari utz diezaioten exijitzen jarraitu beharra dago.\nHorrez gain, une honetan, EB, Estatu Batuak, Frantzia, Errusia, Saudi Arabia eta Egiptoko gobernuek Libiako egungo gerra babesteari utz diezaioten galdegiten ari gara, zibilen heriotza eta herrialde barruan errefuxiaturiko milaka lagunen lekualdaketa eragiten ari den gerra hori, eta, NBEren arabera, atxiloketa-esparru libiarretan dauden milaka migratzaileren bizitza arriskuan jartzen duena.\nUltraeskuinaren gorakadak giza eskubideen egoera larriagotu du\nEuropako azken hauteskundeetan ultraeskuineko alderdien itxaropenak bete ez badira ere, nabarmen egin dute aurrera hainbat herrialdetan: Italia, Hungaria, Polonia eta Britainia Handia. Gauza bera gertatzen ari da kontinente amerikarrean, non Estatu Batuak eta Brasil diren diskurtso sakonki neoliberal, xenofobo, arrazista, misogino eta homofoboa dakarren ultraeskuin horren adierazpenik ezagunena.\nAlderdi horiek lortu dute biztanleriaren zati batek bere egitea haien aurreiritziak, migratzaile eta errefuxiatuak iristea eta babes-sistema publikoa hondatzea, delinkuentzia, terrorismoa edota matxismoa lotzen dituzten biztanleek, hain zuzen.\nKultur arrazismoa da, Europaren eta bertako humanismoaren balio hipotetikoen suntsipenaz ohartarazten duena. Alabaina, alderdi horiek desagerrarazi nahi dituzte mestizajearen, Kultur aniztasunaren, demokraziaren edo giza eskubideen balioak, horien ordez balio neokolonialista, bortitz eta patriarkal sakonak ezartzeko.\nEspainiako estatuko egoera\nEspainiako Gobernuak munduan eta Europan nagusi diren politikak aplikatzen ditu. Aitzindaria izan da mugak esternalizatzeko akordioak egiteko orduan, Marokorekin (1992), alegia, giza eskubideak eta Saharako zein Rifeko biztanleen eskubideak sistematikoki urratzen dituen herrialdearekin. Pedro Sánchezen gobernuak, hitzeman zuen bezala kontzertinak kendu beharrean, akordioak egiten jarraitu du Marokorekin; ondorioz, poliziak are indarkeria eta errepresio handiagoa egikaritzen du muga zeharkatzeko aukeraren zain dauden pertsonengan, bizirik irauten saiatzen ari diren toki horietan.\nMotrilen, azken hiletan migratzaile iritsi berri gehien pilatzen ari diren tokietako batean, gobernuak erabaki du Etorkinak Aldi Baterako Hartzeko Zentro bat eraikitzea, hots, Atzerritarrak Barneratzeko Zentro ezkutu bat. Tokiko erakunde solidarioek erabakia gaitzetsi dute, eta Mugak Zabalduz Karabanak han bertan salatuko du.\nHau eskatzen diegu Espainiako estatuko eta Europako gobernuei:\nBaliogabetzeko giza eskubideak bortxatzen dituzten herrialdeekin (Libia, Turkia, Niger edo Maroko) egindako akordioak migratzaile eta errefuxiatuak itzultzeko eta berronartzeko. Inor ez da bidali behar herrialde batera non tortura, jazarpena edo mehatxuak jasan ditzakeen. Mugen esternalizazioak gobernu ustelei darkarzkie etekinak, giza eskubideak bermatzen ez dituztenei, baieta gobernu horien baimenez jarduten duten mafiei ere.\nEz jarraitzeko kanporatzen migratzaile eta errefuxiatuak iritsi bezain laster, horrek nazioarteko zuzenbidea urratzen duelako.\nEz egiteko sarekada arrazista gehiagorik, eta migratzaileei elkartasuna erakusten dieten pertsonak nahiz erakundeak jazartzeari eta kriminalizatzeari uzteko. Kasu ezagunenak dira gure kide Helena Malenorena eta Lesbosen epaituriko hiru suhiltzaile sevillarrena -Manuel Blanco, Enrique Rodríguez y Julio Latorre-, zeinak, etorkinekin trafikatzea egotzita, prozesu luzea jasan ondoren aske utzi zituzten.\nIbilbide legal eta seguruak ezartzeko herrialde batetik besterako bidean diren pertsonentzat; haien eskubideak bermatzeko harrera egiten dieten herrialdeetan; eta esplotazioa, abusuak, indarkeria eta pertsonen salerosketa zein trafikoa eragozteko.\nNazioarteko zuzenbidearen xedapenak errespetatzeko, bereziki errefuxiatuei buruzko Genevako Konbentzioa eta migratzaileak babesten dituzten arauak.\nFRONTEX desegiteko, Hego Mugan Itsas Salbamendua babesteko, itsasoan bizitza babesteko zerbitzu publiko gisa, eta Mediterraneoan itsas salbamendurako operatibo bat ezartzeko.\nCeuta eta Melillako adingabeentzako babesa, haien eskubideak eta arreta bermatzeko, eta indarkeria, abandonua nahiz legez kanpo kanpora ditzaten eragozteko.\nBerariazko bermeak ezartzeko egoera bereziki zurgarrian dauden pertsonentzat, nazioarteko babesa emateko prozedura erkideei buruzko Europako Zuzentarauan ezarriak: sexu-indarkeria jasan duten emakumeak, giza salerosketaren biktimak, adingabeak, LGTBI kolektiboko pertsonak, etab.\nAita Mari eta Open Arms ontziei baimena emateko Mediterraneoan bizitzak salbatzeko beren erreskate-zeregina askatasunez egin dezaten.\nHarrera-politika duin eta eraginkorrak egiteko.\nAtzerritarrak Barneratzeko Zentroak ixteko eta kanporatze hertsatzailea ez bestelako aukerak garatzeko, betiere bereziki erreparatuz gure herrialdera etorritakomigratzaileen errotze-egoerari. Horrez gain, PSOEren gobernuak abian jarritako azpiegitura berriak gaitzetsi nahi ditugu: Etorkinak Aldi Baterako Hartzeko Zentroak eta Etorkinak Aldi Baterako Artatzeko eta Hartzeko Zentroak.\nLegeztatzeko prozesuak ezartzeko legez kanpoko egoera administratiboan dauden pertsona guztientzat. Era berean, familiak berriz elkartu ahal izateko bermea.\nBaimena emateko Ceuta eta Melillako mugetan asilo-bulegoetan sartu ahal izateko, praktikan, inolako diskriminaziorik gabe.\nAtzerritarrei buruzko Legea eta Araudia indargabetzeko.\nDublingo Araudia eta Etorkinak Itzultzeari buruzko Europako Zuzentaraua, Lotsaren Zuzentaraua izenez ezaguna, indargabetzeko.\nAintzat hartzeko Herrien Auzitegi Iraunkorraren gomendioak, migratzaile eta errefuxiatuen eskubideen bortxaketaren gainean Bartzelonan, Palermon, Parisen eta Londresen egindako saioetan (2017-2019) emanak, hala nola NBEko kontalariak migrazio-ibilbidean izaten diren beharturiko desagerpenei buruzko txostenean egindako proposamenak, bai et gobernuz kanpoko hainbat erakunderenak ere, Libian gertatzen ari den eskubideen bortxaketa dela-eta Amnesty Internationalek egindakoak, kasu.\nGiza Eskubideekiko errespetuaren esparruan Enpresa Transnazionalen eta beste enpresa batzuen zaintzari buruzko Akordio Loteslea onartzea proposatu nahi dugu, Nazio Batuen Kontseiluaren baitan Genevan negoziaturikoa, hain zuzen.\nEta, azkenik, langile migratzaile guztien eta beren senideen eskubideen babesari buruzko Nazioarteko Konbentzioa berresteko.\nMigrazio-prozesuetan dauden emakumeak ikusgai jarri nahi ditugu, baina ez berriz biktima gisa irudikatu eta migrazioarekin lotuta beren profilak edota proiektuak homogeneizatuko dituen ikuspuntutik. 2018an, handitu egin zen penintsulara mugaren eremu honetatik sartu ziren migratzaileen arteko andreen ehunekoa: 2017an, % 7 izan ziren; egun, % 17 dira, 10.901 andre, APDHAren arabera. Azpimarratu nahi dugu emakumeak protagonista eta subjektu politikoak direla, Saharaz hegoaldeko emakume guztiak ez direla giza salerosketaren biktimak, eta, bitarteko eraginkorrak ezarri ezean, ezin dela egin giza salerosketari aurre egiteko borrokaren gaineko diskurtsorik. Marokoko Gobernua ere salatu nahi dugu, giza salerosketaren kontrako borroka aitzakia gisa baliatzen ari delako emakumeek baso eta etxebizitzetan ezkutaleku dituzten kanpamentuak desegiteko, emakume horiek atxilotzeko eta, autobusez, Aljeriako muga bortitzera deportatzeko.\nEgoera administratiboa legeztatzeko betetzeko moduko baldintzak edo bide legal eta seguruak ezartzeak amaiera emango lioke emakume migratzaile askok jasaten duten lan-esplotazioari edo indarkeriari. Orain, dirutza ordaindu behar diete beren migrazio-proiektua burutu ahal izateko dirua utzi zieten zamaketariei edo haien senideei, ezin dutelako bisarik lortu.\nBereziki salatu nahi ditugu emakume marokoarrak, Huelvako soroetan marrubi-bilketan diharduten sasoikako langileak eurak, pairatzen ari diren lan-esplotazioa eta sexu-abusua, hala nola egoera bertsuak Sizilian eta Apulian, Italian, hain zuzen.\nSalatu nahi ditugu, halaber, ehunka emakumezko zamaketari marokoar eta etxeko langileak Ceuta eta Melilla hirietan nozitzen ari diren tratu ankerra eta esplotazioa.\nEz dugu onartzen pertsonen salerosketaren kontrako diskurtsoa, erabiltzen denean migratzaileen eta haiei laguntza ematen dieten pertsonen kontra errepresioa egikaritzeko, besterik ez. Mugak ixteko politikek behartzen dituzte pertsonak segurtasunik gabeko bideetara jotzera, eta Europako gobernuen axolagabekeriak behartzen ditu GKEak giza eskubideak eta nazioarteko itunak betetzeko ekimena beren gain hartzera.\nEmakumeak nozitzen ari diren sexu-indarkeria salatu nahi dugu, bai beren sorterrietan bai handik beste herrialde baterako bidean bai harrera-herrialdeetan nozitu ere. Horri dagokionez, hauek dira gure eskakizunak:\nBerma daitezela beren eskubideak harrera egiten dieten herrialdeetan, eta eragoztea esplotazioa, abusuak, indarkeria eta haien salerosketa sexu-esplotaziorako.\nZiurta dadila beren bikotekideengandik aparteko asilo-eskaera egiteko eskubidea, bai eta beren ezkontideengandik aparteko estatus juridikoa izatekoa ere.\nArta daitezela beren osasun-behar zehatzak, baita beren sexu- eta ugalketa-eskubideak ere, abortua barne.\nBerma dadila abusuak, indarkeria, genitalen mutilazioa edo beharturiko ezkontza jasan duten edo jasateko arriskuan diren emakume eta neskatilen arreta.\nPlanetako eremu handiak, kontinente afrikarra, kasu, baita Andaluzia ere, bero-boladek eta lehorteak jota daude. Ondorioz, landa-eremuetan bizi diren pertsonak gero eta pobreagoak dira. Klima-aldaketak heriotza-tasa areagotzen du, eta milioika lagunek ur-eskasia larria jasaten dute arrazoi ekonomiko eta politikoengatik, transnazionalen jardunagatik eta uraren pribatizazioagatik. Hori guztia hiri handietarako migrazioak eragiten ari da, eta hiriok iraunkorrak izateari utzi diot. Gainera, gizarte-desparekotasunak eta indarkeria areagotu egin dira, eta bereziki andreek pairatzen dituzte, haiek arduratzen direlako ur-horniduraz eta laborantzaz familiaren beharrak asetzeko.\nErresistentzia-modu berriak ere aintzatetsi nahi ditugu. Izan ere, aurretiko beste borroka-modu batzuekin batera, sare bat osatu dute estatu osoan zehar: mota askotako taldeak modu ugaritan antolatu dira migratzaile eta errefuxiatuei harrera egiteko ez ezik, haien oinarrizko eskubideak bortxatzen ari direla salatzeko ere.\nGertura zaitezte Mugak Zabalduz Karabanara, eta egizue bat Granadan, Motrilen, Tarifan, Ceutan, Algecirasen, Jerezen, Sevillan eta Huelvan zehar egingo ditugun ekintzekin eta ekitaldiekin.\nArgitaratze-data 9 uztaila, 2019 9 uztaila, 2019 Kategoriak Sin categoríaUtzi iruzkina Mugak Zabalduz karabana 2019-ren manifestua bidalketan


Ezinbestekoa den musika legatuari kolorea metatuz. Egiazkotasuna konposaketetan. Rocka, bluesa eta honky tonka nahasten dituzte. Barnerako begirada, atmosfera psikodelikoak, distortsioak eta jazz ukituak Robinson gazteenaren pop galbahetik igarota. Salan The Black Crowes taldearen zale sutsuren bat badago, berri zoragarria dugu zuretzat. Kontatzeko zerbait berria duelako itzuli da Rich Robinson.\nAbenduaren 14 apunta ezazu gorriz zure agendan. Giroa berotzen eta urteko tenpertaura igotzen joateko. Rockaren benetako azken izarrak distira egingo du berriz ere, eta BBK Salan egin ere. Kritikak eta zaleek goraipatu dituzten lan biak ekarriko ditu, ‘Paper’ eta ‘Through a Crooked Sun’.\nZain agitu. Zain gaituzu.\nData: 2012ko abenduak 14\nSarreren prezioa: 16€ patioa zutik / 20€ anfiteatroa\nDeskontua: %25 Kutxabank txartelik izanez gero (2 sarrera txartel bakoitzeko)


“Zapi bat baino gehiago” kanpaina aurkeztu da, Sanferminetan bisitariei egonaldia luzatu eta Nafarroa ezagutzera animatzeko xedez - 20/06/2019\n2019ko eka. 20ko prentsa-oharra\n“Zapi bat baino gehiago” kanpaina aurkeztu da, Sanferminetan bisitariei egonaldia luzatu eta Nafarroa ezagutzera animatzeko xedez\nAyerdi lehendakariordeak nabarmendu duenez, festa Foru Komunitate osoarendako erakargarritasun turistikoa da\nNafarroako Gobernuaren “Zapi bat baino gehiago” turismo-kanpaina aurkeztu du gaur Garapen Ekonomikorako jarduneko lehendakariordeak, Manu Ayerdik. Turismo eta Merkataritzako Zuzendaritza Nagusiak burutua, datozen bisitariei Sanferminetan egonaldia luzatu eta Nafarroan dauden alderdi kulturalak eta tradizio apartak ezagutzera animatzeko xedea du kanpainak. Honen beste helburu bat San Fermin marka birposizionatzea da, publiko irekiago batera helarazteko asmoz, familiak, seniorrak eta jaiez haraindiko interesak dituen nazioarteko publikoa barne harturik.\nAurkezpena Nafarroako Administrazio Publikoaren Institutuan, Pio Baroja Aretoan, egin da ostegun honetan. Bertan ere Nafarroako Gobernuko Turismo eta Merkataritza zuzendari nagusia, Maitena Ezkutari izan da.\nEkimen honekin, beste urrats bat eman da 2018ko “Ez da zapi bat soilik” kanpainarekin irekitako bidean, Nafarroa osoaz gozatzearen esperientzia nabarmenduz, izan ere, San Fermin bestak adierazpide nagusietako bat dira, baina ez bakarra.\nHorrekin batera, erakundeen, sektore turistikoaren eta herritarren artean partekaturiko kontakizun berri bat garatzen jarraitu nahi da, elementu positiboak sustatuz eta, egunotan, Foru Komunitatea bisitatzeak dakartzan bestelako alderdiak ezagutzera emanez.\nKontrastea eta are kontraesana abiapuntutzat hartuz, kanpainak argi utzi nahi duena “Nafarroa espero duzuna baino askoz ere gehiago da” leloak dioena da eta, Sanferminetako jaietan bisitatuz gero, askotariko emozioak bateratzeko aukera dagoela: jaia eta lasaitasuna, hiria eta herria, kalea eta natura. Trukea, kultura eta sukaldaritza ardatz dituen lurralde honek aukera ugari eskaintzen ditu: jendeartean galdu nahiz basoan edo basamortuan elkartzea, erraldoien lurraldea ezagutu nahiz “mokadu txikiko” sukaldaritzaz gozatzea, edota kontinente guztietako pertsonekin emozioak partekatzea, parekorik ez duten tradizioen bitartez.\nHortaz, Sanferminak ez dira ospakizun hutsa; Sanferminak Iruñea dira, baita Nafarroa ere, zapi bat baino gehiago dira. Kanpaina Gravita agentziak garatu du. Honela, kanpainak Nafarroako egonaldia luzatzera eta komunitatea zeharkatzera gonbidatzen du, Sanferminak ere barne hartuz, lurraldeko ñabardura guztiez jabetu ahal izateko.\n2018ko Sanferminetan bisitarien harrerari buruz egin ziren inkesten arabera, bisitarien % 63 gau bat eta hiru gau bitarteko egonaldia egiteko asmoa zuen, eta % 81ek ez zuen aurreikusia Nafarroako beste leku batzuk bisitatzea. Horren harira, garrantzitsua da turistek Iruñeko zein Foru Komunitate osoko kultura eta aisialdiko agenda zabala izatea, egonaldia luzatzera anima daitezen.\nHorrekin batera, uztailean Nafarroara etortzen diren bisitarien kopurua handitu nahi da, izan ere, Sanferminek Iruñean eta Iruñerrian duten eraginaz gain, bisitarien etorrera abuztukoa baino txikiagoa izan ohi da lurraldeko gainerako eremuetan.\nHartara, kanpaina Nafarroako Espezializazio Adimentsuaren Estrategiarekin (S3) lerrokatu da, turismo integral eta iraunkorra Komunitatearen lurralde-garapen orekatuaren eragiletzat hartuz. Ildo berean, Nafarroako 2018-2025eko Turismo Plan Estrategikoak nazioartekotzearen bitartez sektore honen hazkundearen aldeko apustua egin du. Eta horretarako beharrezkoa da “Sanfermin” marka landu eta zaintzea, horixe baita nazioarteko merkatuak Nafarroari buruz duen erreferentzia nagusia, Donejakue Bidearekin batera.\nBestalde, “Zapi bat baino gehiago” kanpainaren logoak, San eta Fermin hitzak maila berean paratzen dituzten bi marra sendoen bitartez, kalea elkarrekin topatzeko, dibertsiorako eta errespeturako eremutzat eta elementu paregabe eta bereizgarritzat irudikatzea du helburu. Kalea da ospakizunaren ikurra, den-dena biltzen baitu: “gure jendea, gure herriak, gure kultura, gure iragana, gure etorkizuna...”.\n“Zapi bat baino gehiago” kanpaina, helburu den publikoari zuzendutako microtargering ekintzen bitartez (kontsumitzailearen arabera pertsonalizatuta), sare sozialetan garatuko da, eta horrez gain, iragarkiak plazaratuko dira Frantzia hegoaldeko egunkarietan, Nafarroan eta inguruko erkidegoetan eginen diren irratsaioetan eta merchandising materialak (zapiak, abanikoak zein balkoietarako euskarriak) diseinatuko dira, besteak beste.\nSare sozialetarako mezuak hiru fasetan zabalduko dira ekainaren 10etik uztailaren 14ra bitartean. Lehendabizikoa, ekainaren 19ra arte izanen da eta Sanferminetan Nafarroara etortzeko interesa piztea du helburu; eta 740.000 pertsonaz osatutako publikoari zuzenduta dago. Bigarren faseak uztailaren 4ra arte iraungo du, milioi bat eta erdi inpaktu baino gehiago lortzeko xedearekin, Facebooken, Instagramen, Twitterren eta Youtuben zabalduko da publizitatea, Spotify-ko iragarkiekin batera. Uztailaren 5etik 14ra bitartean burutukoda azken fasea, sare sozialetako (Facebook, Instagram eta Twitter) ekintzen bidez, non Iruñeko jaietako jarduerak eta Nafarroako gainerako erakargarritasun turistikoak emanen dira ezagutzera.\nLehendabiziko faseak emaitzak eman ditu dagoeneko. Mezua 762.000 pertsonarengana iritsi da (hasieran aurreikusi baino 22.000 pertsona gehiagorengana), eta kanpainak milioi bat ikustaldi baino gehiago izan ditu, bereziki Andaluzian (harrerarik onena egin dion autonomia-erkidegoa, ikustaldien % 40rekin) eta Madrilen (% 20). Ekimen honetako irudiak biltzen dituen bideoa zabaltzen ari da sare sozialetan, festa masiboen atsegin handiari pintxo goxoak jateak edo Nafarroako edozein landa-zidorretan barna ibiltzeak zein erreka bat ikusteak dakarten atsegin txikia kontrajartzeko.\nBaita ere, Estatu mailako prentsa espezializatuarentzako bidaia (press trip) antolatzea aurreikusi da aurtengo Sanferminetan. Horrela, jaiak zuzenean ezagutzeko aukera eskainiko zaie, bere funtsezko edukiak biltzen dituen programa baten bitartez: tradizioak, musika, folklorea, sukaldaritza eta kaleko giroa. Horrez gain, hiriburutik ordu laurden batera, bisita merezi duten beste natura zein ondare baliabide batzuk nabarmenduko dira, Nafarroako Gobernuak aurreikusia duen turismo kanpainarekin bat eginez.\n2018ko azterketek Sanferminetako bisitari orokorraren profila ezagutzeko aukera eman zuten, eta 2019an, helburua bisitari “turistikoaren” profila zehaztu eta izaera kualitatiboko informazioa handitzea da.\nIldo horretan, ondoz ondoko bigarren urtez, Nafarroako Turismo eta Merkataritzako Zuzendaritza Nagusiaren menpeko Nafarroako Turismoaren Behatokiak, Harrera Sarearen barnean, inkestak egingo dizkie bisitariei Renferen geltokian zein aireportuan. Horrela, Sanferminetan zenbat egun eginen dituzten, zein ostatu aukeratu duten eta jaiaren barnean ongien baloratzen dituzten elementuak identifikatuko dira. Horrez gain, inkestak egingo zaizkie Iruñeko zein Iruñerriko 8 hoteletan ostatu hartu duten bisitariei, hauen profila taxutzeko eta festan izandako esperientzia nola baloratzen duten, bidaian beste lekuren bat bisitatzeko asmorik ote duten, zerbitzu turistikoak kontratatu dituzten eta azken hauek nola baloratzen dituzten ezagutuzeko.\nBestalde, Sanferminetan produktuak eskaintzen dituzten Nafarroako jarduera turistikoetako enpresek emandako informazioa aztertuko da, zerbitzu horiek erabiltzen dituzten merkatuak hobeto ezagutzeko eta horien lehentasunak nahiz merkaturatze-kanalak bereizteko, besteak beste.\nHarrera Sarea zabaldu eta bultzatu\n2018ko lehen esperientziaren ondoren, Sanferminetako Harrera Sarea zabaldu eta bultzatuko da, Iruñera iristen diren bisitariei harrera eta informazioa eskaintzeko eta turisten gogobetetze-maila handitzeko.\nEdizio honetan, Nafarroako eskaintza turistikoa nabarmenduko da “festatik lasaitasunera” lemapean eta “Zapi bat baino gehiago” kanpainaren harira, turistek egonaldia luzatzeko aukerak azter ditzaten edo hurrengo bisitaldiak aurreikusteko. Datuak biltzeko lana inkesten bitartez indartuko da, bisitarien profilak hobeto ezagutzeko.\nEkimen honen ekintza bat aireportuan izanen da uztailaren 5, 6 eta 7an, baita tren geltokian ere. Aurten, lehen aldiz ere, kanpaina hiriko zortzi hotel nagusietara hedatuko da, uztailaren 6tik 8ra eta hilaren 13tik 14ra bitartean. Ondoko hotelak dira ekimen honekin bate gin dutenak: Hotel Pamplona Catedral, Hotel Tres reyes, Hotel NH El Toro, Hotel Leyre, Hotel Yoldi, Hotel Maisonnave, Hotel NH Iruña Park eta Hotel AC Ciudad de Pamplona.\nBestalde, sektorearen etorkizuneko profesionalen prestakuntza indartzeko, Foro Europa-ko eta Ibaialdeko ikasleak izanen dira informazioa eskainiko dituztenak, turismoari, ekitaldien kudeaketari eta marketinari lotutako ikasketak dituztenak eta hizkuntzak menperatzen dituztenak. Dagokien lana behar bezala bete dezaten, prestakuntza jardunaldi espezifiko bat antolatuko da.\nSaferminetako Mahaia, Nafarroa osora begira\nSanferminetako Mahaiaren sorrera da planteatu den beste ekintzetako bat, Iruñeko zein Nafarroa osoko erakundeen, entitateen eta sektore publiko zein pribatuko eragileen partaidetzarekin.\nTurismo eta Merkataritza Zuzendaritza Nagusiak bultzatutako ekimen honen helburua Sanferminak Bultzatzeko Plana abian jartzea da. Horrekin, Nafarroa osoko turismoa bultzatzen lagunduko duen festari (Sanferminei) buruzko kontaketa eta irudia modu estrategikoan eta kolektiboan landu nahi da, errespetutik, aniztasunetik eta komunitateari atxikitako balio positiboetatik abiatuta.


Abizenak | Iritzia | Berria\nAsko dira etorkizun hobe baten bila Ameriketara joan ziren euskaldunak. Askok ez zuten behar adinako zorterik izan: badakizue, Ameriketan ere txakurrak ortozik. Beste batzuek txin-txin, txin-txin itzuli ziren etxera. Izan dira han galdu direnak ere: ez berririk, ez hileta deirik, ez ezer. Asko, gutunetan kontatzen zutena baino txarrago biziko ziren.\nBeste asko, ordea, ondo biziko ziren. Ondo edo lasai behintzat. Edo ez dakit nik. Ez baitakit nola bizi daitekeen norbere herritik milaka kilometrotara halako edo bestelako gerretan sartzen dena. Zer pentsatua ematen didate Ameriketako diktadura militarrei buruzko artikuluetan irakurtzen ditudan abizen euskaldunek. Kezkatu egiten naute bertakoek euren eskubideak aldarrikatzen dituzten bitartean, lur jabeen artean dauden abizen euskaldunek. Askok ez dute ukatzen euren jatorri euskalduna. Badakite, eta hala kontatzen dute, hemendik joan zirela hara euren gurasoak edo gurasoen gurasoak, eta haien izerdiak orain dauden lekuan egoteko zilegitasuna ematen dietela uste dute.\nBadakit euskaldun izateak ez duela inor on egiten. Badakit ez daukadala haiekin zerikusirik eta haiek eta nik ez diogula elkarri ezer zor. Baina, hala ere, batzuetan, barru-barruan lotsa moduko sentipen bat pizten zait.


2021-09-23 - Goierriko Hitza : Goierriko Hitza\nPertsona gorren nazioarteko egunarekin bat egingo dute Ordizian\nOrdiziako Udalak eta Gainditzen Tolosaldeako eta Goierriko pertsona gorren elkarteak orain arteko konpromisoa berretsi dute. Larunbaterako ekintza egitarau oparoa antolatu dute.\nBeste bost kasu agertu dira, bost herritan bana\nAtzoko kopuru bera eman du gaur Osasun Sailak: bost positibo berri agertu dira Goierrin. Gaur, ordea, bost herritan banatuta.\nBost kasu gehiago agertu dira, horietatik lau Beasainen\nAldabea, turismoa eta jasangarritasuna uztartuz\nLegazpiko alojamendu turistikoen eskaintza handitzeko helburuz, jasangarritasunean eta energia berriztagarrietan oinarritutako proiektua jarri dute martxan Monteagudok eta Bezunarteak.\nHaurra jaio arte, faroltxoa piztuta\nHaurdunak zaintzeko Belenpeko faroltxoa pizteko ohiturari eutsi diote Seguran urtez urte. Aurrerantzean Urtzi Intxausti segurarra izango da lan horretaz arduratuko dena.\nProtestak deitu dituzte erresidentzietako langileek gaurko eta biharko\nManifestazioak eta elkarretaratzeak deitu dituzte ELA eta LAB sindikatuek, Donostian. Hurrengo asteetarako mobilizazio gehiago deituko dituztela aurreratu du ELA sindikatuak\nUdako azken feria izan zen atzokoa, arratsaldean sartu baikinen udazkenean. Mahai gainak udazkenez janzten ari dira. Intxaur eta hur urte ona da aurtengoa.\nAnder Iturri Mugikortasun eta Garraio Publikoko zuzendariak bidegorria bisitatu du. Aste gutxi barru behin-behineko konponketa egingo dute eta ondoren argiztatzea berrituko dute\nBeasaingo eta Legazpiko alkateak Udal Etorkizuna Eraikizen lehenengo osoko bilkuran izan dira\nGipuzkoako Foru Aldundiak Udal Etorkizuna Eraikiz ekimena aurkeztu du gaur. Foru Aldundiaren eta udalen arteko hartuemana hobetu nahi du. Beasain eta Legazpi daude, tartean\nGazte topagunea talo artean aurkeztuko dute\nAzken ostiraletako elkarretaratzea egingo dute bihar\nSarek elkarretaratzea egingo du bihar, plazapetik abiatuta\nKilometroen aldeko kultur saioa, bihar\nBertsoak, musika eta dantza uztartuko dituzte\nFrutak, argazkietan eta ahoan, Nafarroa23 estudioan\nNatura hila nola fotografiatu irakatsiko dute. Gainera, fruituen inguruko hitzaldia eta dastaketa egongo da\nOstadarrarekin, plazara dantzara\nOstadar Dantza Taldeak helduentzako plaza dantzen ikastaroa antolatu du\nJose Anjel Garcia Varak Urola eskubaloi taldearen lehendakaria izateari utzi dio\nAtzotik, Anjel Maniega da lehendakaria, Garciaren lekukoa hartuta.\nSozializazio-paseoak gaur zortzi hasiko dira\n'Ondo ibili ondo izan ekimena' aurkeztu dute gaur. Izen ematea zabalik dago\nIgartzako bizikleten garbigunea bikoiztu eta mantenurako tresnak jarri dituzte\nBeasaingo Udalak bizikleta garraio gisa hauspotu nahi du, kirol jardueraz harago


2021ko aurrekontua osatzeko kreditua eskatuko du udalak : Bidasoko Hitza\nKreditu lerro bat eskatuko du Irungo Udalak 2021ko aurrekontua osatzeko, hala jakinarazi du Miguel Angel Paez Ekonomia eta Ogasuneko ordezkariak. Pandemiaren eraginez sortutako krisialdiak, sektore publikoak diru sarrera gutxiago izatea eragin duela, eta bestetik, behar berriei erantzuteko gastuak egokitu egin behar izan dituztela argudiatu du udalak.\n2020ko aurrekontua 84.012.190,67 eurokoa izan zen, baina 2021erako 6.428.776,67 euro murriztu zela azaldu du Paezek, eta beraz, 77.583.414,00 eurokoa izan behar zuen. Jaitsiera hori, besteak beste, Udalen Finantzaketarako Foru Funtsaren ekarpena gutxitu izanagatik da udalaren arabera.\nKreditua Suspertze, Eraldaketa eta Erresilientzia Planaren esparruan onartzen diren deialdietara aurkezteko landuko diren proiektuetarako erabili nahi dute, baita 2022ko aurrekontuan dauden proiektu estrategikoetan baliabideak izateko.\nEskaera hau egiteko ez dute Foru Ogasunaren baimenik behar, likidatutako sarrera arrunten %75 baino handiagoa ez bada. Kasu honetan, %13,7koa da eta kreditua eskatu ondoren %21koa izango dela azaldu dute. Gainera, azaroaren 10eko 9/2020 Foru Dekretu Arauak baimendu egiten die gastuari aurre egiteko kreditua eskatzea.


APNABIn IMSERSOren turismo bidaiez gozatzeari ekin diogu berriro - Apnabi\n06/05/2022 06/05/2022 Aisialdi eta Denbora Librea, Berriak\nCOVID-19a dela eta bi urtez horretarako aukerarik izan gabe egon ondoren, APNABI Autismo Bizkaiak Aste Santu honetan berriro eskaini ahal izan ditu turismo bidaiak IMSERSOren bitartez, Autismo Españaren eta FEVASen laguntzarekin. Horrela, Gijonen (Asturias) eta Santanderren (Kantabria) 25 pertsona egon dira, 12 profesionalen laguntzarekin. Bi helmugetan jarduera ugari egin dituzte, eta taldearen eta parte-hartzaileen balorazioa oso positiboa izan da.\nGijongo taldeak gehien gozatu zituen ekimenetako bi Bioparc akuarioa bisitatzea izan zen, eta hiriko trenbidearen museoa. Egonaldiko egunetan, hirian paseatzeko, lorategi botanikoa ezagutzeko eta hirigunean erosketak egiteko denbora ere izan zuten, eguraldi ona lagun. Egonaldiari amaiera emateko, bazkari handi bat egin zuten taldean, itzulerako bidaia baino lehen.\n📸 Gijonera egindako bidaiaren argazkiak esteka honetan ikus ditzakezu.\nSantanderrera joan zen taldeak ere ez zuen aspertzeko astirik izan. Bisita gidatuak egin zituzten Sardinero estadiora eta itsas museora. Gainera, spa arratsalde batez gozatu zuten eta hiriko parkeetan zehar ibilaldiak egin zituzten, besteak beste, las Llanas eta Magdalena inguruetatik. Bidaia amaitzeko, itsasontziz paseatu zuten badian barrena, eta talde-bazkari handia egin zuten.\n📸 Santanderrera egindako bidaiaren argazkiak esteka honetan ikus ditzakezu.\nBi taldeek uda honetan etorriko diren bidaietan eta irteretan gozatzen jarraitzeko asmoa dutela azpimarratu dute.\nAEN, aisialdia, apnabi, autismoa, bilbo, bizkaia.


GAUEKO ZAPARRADA HORIEN HONDARRAK, BAINA ATERTU NAHIAN\nGaueko zaparrada mardul horiek pixka bat arinduta, giro kaskarrarekin eta mendebaldeko haize sastarrarekin hasiko da eguna. Ebro ibarrean ziertzo haizea mugitu ere bai. Goiz partean euri lardatsa eta arratsaldean atertze aldera. Gaueko ostarteek zeropean jarriko dute tenperatura zenbait lekutan. Gaur egunean zehar euria gutxitzen baina giro petrala mantenduko da tenperatura behe samarrean dela eta haize horrek ere dezente mikaztuko du giroa. Bihar epeldu ezinean, baina txukunago.\nATERI ETA ITXURA POLITA OSTARTEAK NAGUSITUZ, BAINA FRESKO\nEuri bolada igarota ateri eta dotore samar sumatuko dugu gaur, ekialdeko haize leunarekin. Erabat garbi ez baina ostarteak nagusituz, dotoreziak asko irabaziko du baina epeltasunak ez. Ipar-ekialdeko haize txiki hori fina eta petral samarra izango da eta tenperaturari ez dio asko igotzen utziko. Hala ere, haize hori geldi dela hotzaren sentsazioa dezente gutxituko da. Hegoaldeko ibai haizea ere baretu eta horko zeru aldea erabat garbi eta eguratsa garden. Bihar gaur baino pixka bat giro hobea, hego ukituko haize txikiarekin.


Felipe VI. Dei Gratia - - Goiena.eus\nFelipe VI. Dei Gratia\nEneko Barberena Mondragon 2014-06-17 09:06\nMaltzagatik bueltan, Telesforo Monzonek eguzkiaren gupidagabetasuna islatzen du azalean.\nGiza katea ondo irten izanaren pozaz, zigarro-punta pasa dio alboan oinez duen Karlos Mahomari, Eibar lehen maila igotzearen mirariaz dihardute eta erdibana akzio bat erosteaz. Ez da bien presentziaz ohartu Juan Luis Bilbao, Batxi, zeinak mundu arranoen berri ematen duen blog arrakastatsuan.\nHirukotea baino aurrerago oinez doan Teresa Garciak behingoan adarra jo ahal izan dio gehienetan bihurri eta jostari den Txomin Iturberi, moztu dezala bibotea atoan, orain mototsa dela modan dagoena politikan. Gizonak purrustada egin dio, "denboraz ikusiko jonau olatuan zer dan aparra ta zer ure" emakumeak irribarre egiten duen bitartean.\nJuanito Saizar gidaria zain dute autobus kanpoan, ostean denak Bergarako ekitaldira eraman behar ditu-eta. Koldo Izagirre esperoan da busaren lehen jarlekuan, marmarti, bere buruari esanaz "bide bazter hau ez da hiria ez ezer" eta parean mikroa harturik Xabier Saldiasek Latzenen Laztana abesten du tiroldar estiloan.\nEta iruditzen zait kontakizun hau dela errealagoa, kabalagoa, bigarren trantsizio honekin egin nahi diguten tokomotxoa egiten uztea baino. Kakazaharraren bertsio berritua, Kakazaharra 2.0 besterik ez baita.


abendua 2017 - Claret Ikastola\nabendua , 2017\nabendua 26, 2017\nUrteetako ohiturari jarraituz, aurten ere abenduaren 24an Olentzeroa eta jaiotza Groseko kaleetatik zehar atera ditugu Jesus Jainkoaren jaiotzaren berri emateko. Giro alaia izan genuen. Eguberri on guztioi!\nabendua 22, 2017\nabendua 20, 2017\nMaider González Villar, LH 1. mailako ikaslea, FEGUIAPAK antolatzen duen gabonetako zorionketaren postalen lehiaketan txapelduna izan da, Zorionak artista!\nDBH 2. mailakoek HH koei Gabonetako kontzertua eskaini diete, musika maitatzen hasteko modu ezin hobea!\nOLENTZEROA IKASTOLAN BISITAN\nOlentzeroa ikastolara bisitan etorri zaigu, ilusioz beteriko bisita. Sortu diren asmo on guztiak egi bihur daitezela. Eguberri on!\nMARIAREN BIHOTZA -CLARET danborrada lehen aldiz aterako da urtarrilaren 20an Gros auzoan zehar. 100 kide baino gehiakok hartuko dute parte: Claret ikastolako guraso, irakasle eta ikasle ohiak, Urratseko begiraleak ,Mariaren Bihotza Parrokiako kideak, auzokideak eta lagunak. Hasi dira lehen entseguak...\nabendua 17, 2017\nGroseko pastoral Barrutia atonlatuta, beste urte batez janari bilketa egin genuen larunbatean. Goizez parrokietan aritzen diren pertsona helduak eta arratsaldean gazteak, denak janari bilketan aritu ginen eta janari kilo asko bildu genituen. Mila esker gabon solidariak bizitzeko prest zaudeten guztiei.\nGABONETAKO APAINGARRIEN BIGARREN TAILERRA\nIkastolako senideak artistak dira, aurreko tailerrean oso gustura aritu ziren eta larunbatean berriro errepikatu dute. Gabon hauetan etxean primeran apainduak izango dituzte.\nANIMALIAK LANTZEN SCIENCEN\nLH3-LH4ko ikasleok Sciencen animaliak landu ditugu! LH3-LH4 – in Science we have learned more about animals!\nEGUBERRIA GERTU DAGO\nEguberria iristen ari da, apaingarriek Jesus haurtxoa jaiotzear dagoela gogoratzen digute, parrokiako Caritaserako elikagaiak biltzen ari gara… Bihar Topagros ospatuko dugu, anima zaitezten Eguberri desberdin bat bizitzea, Eguberri solidarioa. EGU BERRI ON!


Lagun Onakeko gizonen bigarren taldeak igoera fasean saiatu beharko du mailaz igotzen - Uztarria (Azpeitia)\nLagun Onakeko gizonen bigarren taldeak igoera fasean saiatu beharko du mailaz igotzen\n2019ko mai. 11a, 19:55\nLagun Onakeko Gorengoen Mailako taldeak 1 eta 3 irabazi du Lazkaoren kontrako norgehiagoka, baina partida irabaztea ez zaio aski izan Ohorezko Erregional Mailara igotzeko. Izan ere, sailkapeneko lehen hiru taldeek zuten mailaz igotzeko aukera, eta Urolak egin du balentria, Aloña Mendiren kontra bana berdinduta. Mailaz igoko den edo ez jakiteko play offen zain egon beharko du Lagun Onakek.\nOhorezko Erregional Mailara igotzeko aukera zuen gaur Lagun Onak futbol taldeko gizonen bigarren taldeak, eta Lazkaon jokatu duen partida 1 eta 3 irabazi badu ere, ez du mailaz igotzeko txartelik eskuratu. Izan ere, Lagun Onakek ez zuen aski partida irabazita; Aloña Mendiren eta Urolaren arteko partidaren emaitza oso garrantzitsua zen Azpeitiko taldearentzat, hiru taldeek baitzuten mailaz igotzeko aukera. Partida bana berdindu egin dute bi talde horiek, eta golen aldea tarteko, Urola igo da mailaz.\nHori dela eta, Lagun Onakek igoera fasean izango du mailaz igotzeko bigarren aukera. Joan-etorriko kanporaketa izango da, datorren astean izango da lehen partida, Touring taldearen aurka neurtu beharko ditu indarrak, baina oraindik ez dakite non, zein egunetan eta zer ordutan izango diren norgehiagokak.


Gaur egun, gerratik edo miseriatik ihesi, 60 milioi lagunek utzi behar izan dituzte euren etxeak. Bigarren Mundu Gerraz geroztik ez ginen kopuru horretara heldu.\nSiriako gerra hasi zenetik igarotako 5 urte hauetan, Giza Eskubideen Siriako Behatokiaren arabera, 270.000 lagun baino gehiago hil dira. Herritarren erdiak baino gehiagok (23 milioi inguru gerra aurretik) euren etxeak utzi behar izan dituzte eta 4,7 milioi lagunek inguruko herrialdetara –batez ere Jordania, Turkia, Irak eta Egipto– joan behar izan dute babes bila. Gutxiengo bat Europar Batasunean sartu da edo bertan sartzen saiatzen ari da.\n2011ren amaiera aldera, Europar Batasunak siriar nazionalitateko pertsonen 7.000 asilo-eskaera inguru jaso zituen. 2015. urtearen amaieran 800.000 eskaera baino gehiago zituen. Gatazkaren hasieran pertsona batzuei babes-estatutua eman zieten, baina gerra luzatu eta bere ondorioak larriagotu diren neurrian, segurtasuna besterik bilatzen ez duten gizakien mugimenduak humanitate minimo batekin kudeatzeko Europako erakundeen eta gobernuen ezintasuna agerian geratu da.\nEuropan sartzeko legezko biderik eta bide segururik ez dagoenez, milaka pertsona –batez ere siriarrak, baina baita irakiarrak, eritrearrak edo afganiarrak ere– euren herrialdeetatik ihes egin ondoren, Turkian pilatzen dira eta, ontzi pneumatiko txikitan, hurbilen dituzten Greziako uharteetara iristen saiatzen dira. Greziara iritsi ondoren, bidea iparralderantz jarraitzen dute, ibilbide balkanikoa deitzen denetik barrena, Mazedonia, Serbia eta Hungaria gurutzatuz. Helmuga nagusia Mendebaldeko Europa izan ohi da, batez ere Alemania.\nMigrazioen Munduko Erakundearen arabera, 2015ean Egeo itsasoan 700 lagun inguru hil edo desagertu ziren, Turkiaren eta Greziaren arteko ibilbide laburrean. Beste milaka lagun Grezian eraikitako errefuxiatuen kanpamenduetan geldirik daude edo iparralderantz abiatu dira.\nEuropar Batasuneko estatu guztiek, neurri handiagoan edo txikiagoan, eta Europar Batasunak berak teorian oinarritzat dituzten eskubide funtsezkoenak eta printzipio etikoak urratzen dituzte. Alemanian errefuxiatuen sexu-erasoen inguruko salaketa funsgabeak, errefuxiatuen ondasunak konfiskatzeko mehatxua Danimarkaren aldetik, errefuxiatuek ez gurutzatzeko hesi bat eraikitzea Hungarian… adibide batzuk besterik ez dira.\nBaina hori guztia baino larriagoa izan daiteke Europar Batasunak eta Turkiak duela gutxi lortutako akordioa “errefuxiatuen krisia arintzeko”. Akordio horren arabera, Turkian barrena Greziara heltzen diren errefuxiatuak Turkiara “itzuli” ahal izango dituzte premiaz. Horren truke, Turkiak laguntza humanitarioa eta finantzarioa jasoko du, Europar Batasunean sartzeko negoziazioak arinduko dira eta bertako herritarrak Europar Batasunean bisarik gabe sartu ahal izango dira. Beste behin ere, Europar Batasunak inguruko herrialdeak azpikontratatzen ditu haren mugak babesteko lan zikinena egiteko.\nHala ere, bide bat ixten den bakoitzean beste bat zabaltzen da. Eta Balkanetako bidea itxi ondoren, jada hasi dira beste bide batzuk bilatzen, Errusian barrena, Afrikaren iparraldetik, Schengen eremua inguratuz, Errumanian barrena edo Ekialdeko Mediterraneoan barrena… Siriako gerra eta beste gatazka armatu batzuk irekita dauden bitartean, lur horietatik ihes egin nahiko duten pertsonak beti egongo dira. Ikusteko dago Europak nola erantzuten duen, populismoaren eta eskuin muturrekoen gorakadari jarraituz edo duela ez hainbeste denbora defendatu zituen giza eskubideen bidea berreskuratzea erabakiz.


Nik neure burua kokatu behar dut zuen aurrean: 1928-an, urriaren 8-an Mendatako Orbelaunen jaioa nauzue [I]. Orbelaun aipatzea, basoa aipatzea da. Orbelaundik urrun dago Mendatako elizaldea, Arratzukoa, Nabarnizkoa, Aulestiakoa. Orbelaun etxe bakarra da, bakardadean. Nire akorduak Nabarnizen hasten dira. Amaren ume-galtze bat eta haren ondorengo gaisoaldia bide, Nabarnizko osabarenera eraman ninduten. Han iratzarri nintzen errealitatera: Iluntzero, eguzkia gordetzera zijoanean, sila bat hartu, lehioaren [sic] ondoan ipini, haren gainean zutik plantatu, aurpegia kristalaren kontra estutu eta sekulako negar-aldiari ematen nion: "etxera, etxera" deihadarka batean, alferrik bazen ere. Osabak, afaloste oro ohera baino lehen, haginak garbitzen irakatsi zidan, eta afalaurre oro dotrina, buruz, beti buruz, ez zidan inoiz irakurtzen irakatsi. Egun baten eskolara bialdu ninduen euskarazko katon batekin eta maisuak eskuetatik kendu egin zidan katona eta lurrera bota eta gehiago ez dut liburu haren oroitzapenik.\nEntziklopedia handi eta zahar bati begira eman nuen handik aurrerakoa, letrei begira eta begira. Dotrinan ondo nengoela eta lehenengo Jaunartzea egin behar nuela erabaki zuten osabak eta Don Nikolasek. Arrazoia osabar en Argentinara joan beharra izan zen. Nahiz eta bost urte besterik ez nuen, eta beste neska-mutikoen aldean txikia nintzen, praka luze eta guzti egin nuen lehenengo Jaunartzea. Gero osaba Argentinara joan zen eta ni Orbelaunera. Orbelaungo goiz hain urrunak bai ditudala gogoan! Ohetik jaiki eta eskaileraburutik behera, karrajuko* erdi-ilunetara, atariko ate zahar eta handia zehar zirrikituetatik sartzen ziren eguzkiaren argi zirrizta urrezko tronpeta halakoak ditut ikusten ahaztu ezin halako pozgarri. Etxe aurreko hariztia dut gogoan, kimazko eta orrizko bahez eralgiz eguzkia, larraineko gerizpea, oiloak eta behiak hori argiz nabartuz. (1)\nSortaldera begira dago Orbelaun, ez gaur bezala pinuz itota, solo eta landaz eta azpigarria ebakitzen zen eta ardiak bazkatzen zuten larradi handiz inguratua. Fruta arbola asko zuen, eta bista ederrak, begiak harrapatu-ala guztian.\nGurasoen akordu ona dut. Aita irekia zen, kanporantz ixuria, ipuin halako gertakariak kontatzen zituena, gerra aurreko bertso paperak behin kantuan irakurriz gero atariko ormazuloetan gordetzen zituena, jai arratsaldeetan etxaburuko madaripean elizako esku-liburu bat altu eta astiro irakurtzen zuena eta han irakurritakoaz biziki miratzen zena, bere masailez gure masailak marruskatzea gustatzen zitzaiona, edozein baserriko eginkizunetan egokitasunez moldatzen zena, eta konfiantza handia ematen zuena. Ama isila genuen, pentsakorra, aitak baino gutxiagotan kantatzen zuen, entzutea gustatzen zitzaion, dena behar genion kontatu, zuzena zen dena behar zuen inguruan garbi eta gauza bakoitza bere lekuan, oso elizkoia, oso kezkatia, labur esaten zituen esanbeharrekoak eta sarri gogoratzen zituen batari eta besteari entzundako esaldiak, gezur antzeko txikienik ere ez zuen barkatzen, aitak ez bezala, abadeak eta fraileak-eta zituen goratzen, eta agintari eta jaun eta jauntxo guztienganako begiramendu handia eskatzen zuen.\nNik gerra aurrea eta gerra ostea ezagutu nituen Orbelaunen eta ia beti zaindu behar nituen 6 anai-arreba. Gerra aurrean ez nintzen sarritan eskolara joan eta gerra ostean gutxiagotan. Umetzarorik gehiena aire librean igaro nuen, etxaurrean anai-arrebekin, larrean ganaduak zaintzen, soloetan, landetan, basoetan iturritik etxean behar zen ura garraiatzen, ezkaratzerako eta labeko sua egiteko egurra inguratzen, astoaz hara ta hona errekaduak egiten. Behiak zaintzera bidaltzen nindutenean amak Molokaiko lepradunen Aita Damianez ziharduen liburu bat eraman arazten zidan, zaku bat ipurdipean jar nezan (lurraren hezedurak kaltetu ez nindezan) eta kapela bat eguzkitatik burua zaintzeko. Aita-amen arteko autuei adi egoten nintzaien: Bazituzten beren eztabaidak D. Anjelek dantzen kontra-eta egiten zituen predikuak zirela-ta, erromeria herriko plazan egitearen bentajak ala desbentajak zirela, gari eta belar ebakitze sasoieako domeka eta jai-egunetako behar-egitea galazotzea zela-ta abar. Pobreen pekatuen kontra ez zela predikurik egin behar ere esaten zuen aitak. Botua ematea zenean aita ez zegoen eskumatarrei botorik saltzeko; amak, ostera, eskumeari eman behar ziola, goikoak eta handiki gehienak ere hala egiten zutelako eta eskuma elizatarragoa zelako eta abarregatik. Gerrak uzten eban zaratea ailegatu zitzaigun halako baten. Herriko gure lehengusu batzu miliziano egin ziren eta zeramaten harma, errebolber antzekoa, erakusten ziguten eta guk harma eta lehengusu miresten genituen. Geroago gudariak ezagutu genituen eta mendietan kainoiak eta garraiatzen hondatzen ziren ganaduak apatxetatik eta belaunburuetatik eta odola zeriela. Niri ikurrindun jertse bat erregalatu zidaten. Halako baten Eibarko senidez bete zitzaigun Orbelaun. Aitak ardi bat hil zuen. Gure etxe ingurua inoiz baino atseginagoa iruditu zitzaidan, ez jende alaia ikusi nuelako, zerbait kezkagarria, interesgarria, misteriotsua barrundatzen nuelako baino lehengusuen eta gurasoen eta jende nagusiaren aurpegi eta ihardunetan. Gero alde egin zuten eta orduan, Markinatik Gernikara, Ororatik pasatzen den karreteran kamioiak ugaltzen abiatu genuen eta handik bertarako Astelehen baten, eguerdiostekoa egin ondoren, Ziarsolo lantzeko ganaduak uztartzen hasi besterik ez zen egin aita, eta han ziren abioiak eta bota egiten zuten karreterara, eta Burgoa ostean, han egiten zuten ezkutu aldi zaratatsua eta gero berriz karretera tirokatzera. Aita Ziarsolo lantzera joan zen Jose anaia itaurreko hartuta. Laster ikusi genuen soldadu talde bat Gastiburuko Kanpoganen eta geroan luzaro, eta bera bakarrik, ikusiko genuen bandera. Nazionalok han etorri ziren Mendatara eta Arratzura. Mendatako kanposantu ondoan kainoi bat ipini eban Bizkargirantz eta lehenengo tirokoan han gelditu ginen zuhur artasoroan Mendataruntz begira eta sagarrondoetatik lurrera eroritako txoriak nola hautsartetik jasotzen ziren ikusten. Arratzuko eskolan moroak eta geratu ziren aldi baten. Orbelauneraino ekarri zituen haizeak Gernikako bonbaketan erretako paperen-eta errautsak. Amak lejiatan sartu zuen nire ikurrindun jertsea eta zantzorik eta goraeuskadirik eta milizianoekin ikasitakorik-eta ez egiteko eta ez esateko eta aipatu ere ez egiteko aurrerantzean, agindu zidan, Urrengo igandean txapel gorriak ipini zizkigun buruan eta hala bialdu gintuen elizaldera anaia eta biok. Urtubiko lehengusuek eta Ibarreko osaba Martinek-eta hanka egin behar izan zuten. Aitari kontuak eskatu eta multa ematera etorri zitzaizkion. Inguruan gizarte giroa arras aldatu zen. Dena zen txapel gorria, karasola, erdera. Gurasoei ordurarteko zidarrezko diru guztia entrega zezaten ordena etorri zitzaien. Instrumentuak zituztela lurrazpian gordeta ere zidarrari antz ematekoak eta zutena zintzo entregatzeko. Lehen inon ageri etzirenak jarri ziren agintzen, eta egiten zutena aurrekoenaz bestelakoa zen. Desagertu ziren mendigoizaleak, dantzataldeak eta euskarazko dotrina bera. Gero gerra, gugana heldu zen antzera, aurrera joan zen triskantza, heriotza eta zigorrez, noizbait amaitu zela esan ziguten arte. Ordutik laster Arantzazura joan nintzen praileki, 12 urte eginak nituen eta ez nekien erdera tantik ere. Arantzazu erdaldun aurkitu nuen eta euskara debekatutako hizkuntza zenez, euskaraz inoiz edo behin zerbait egitea bera, konfesakizun ere banuen.\nLabur esanda: Gernika erre zuten arte, pozik eta gustora eta natural bizi zen umeetako bat naiz. Nazionalak nagusitu zitzaizkigunetik, galtzaileen muskil arbuiatuetako gertatu nintzen. Neurez nintzena isilean eta beldurrez bizitzera beharturik aurkitu ginetakoa naiz, eta ez nintzenarena egitera behartuetakoa. Euskaldun sentimendua kontzientzia txarrez ere bizi zutenetarikoa naiz. Neure sentimendu naturalen eta inposatutako bizimoldearen arteko eskizofrenia mingarrian bizi izanetakoa ez ezik, neure gogorik bizienak ondo luzaroan ziztatu, urratu eta sentitzen aritu izandako masokista ere banaiz. (2) Hori horrela, bai eta ez nintzen, ez eta bai. Han neukan amak Orbelaunen 16-17 urteko nintzela eskatu zidana: "Gu gehiegi zahartu gara ia erderaz ikasteko, hala da ze, zeuk beharko dozu euskeraz ikasi". Han ikusten nituen nazionalen kontrako agerkariak ezkutuka eta isilpeka irakurtzen zituzten lagun batzu. Han somatu nuen euskararen alde zeuden fraile egin batzu bazirela, han aurkitu nuen euskara ikasi eta lantzeko arrazoi apostoliko bat ere: Jainkoaren hitza euskaldunei hotsegiteko beharrezkoa zela euskara ikastea eta euskara ikasteko genuen asteko ikastaldiaz baliatzen hasi nintzen. Han aurkitu nuen iluntzeko azken errekreo bitartean baino ez bazen ere eta askorentzat ikuskari txarra bazen ere, eta askok erasiatzen bagintuen ere egunero euskaraz egiteko erabakia hartu zuen lagun taldetxo bat eta gero Donostian falanjistek euskarazko poesia lehiaketa bat egin zuten eta agertu zitzaizkigun A. Kandido Zubizarreta eta A. Karmelo Iturria Lizardiren Begi-Biotzetan eta Orixeren Barne muinetan liburuekin eta hau 48-an izango zen eta handik laster Salbatore Mitxelenaren Arantzazu euskal poema argitaratu zuten eta Olitera ere iritxi zitzaigun eta "La Chopera" deitzen genion Zidakoz ibai ondoan irakurri eta kantatzen genuen, habitu-mangetan gordeta eramaten genuen hara eta behin A. Frantzisko Sagües gure maisuak onenean geundela harrapatu gintuen eta euskal-kantuak tristeak zirela esan zigun eta, tristeak zirela bai, baina egiazkoak ere bazirela erantzun nion.\nGaia 2: Familia\nAzpi-gaia: Biografia: Baserria


Liburudenden elkarteak eta Pobreziaren aurkako sareak bat egin dute irakurketaren bidez gizartea eraldatzeko kanpaina batean - Red Navarra de Lucha contra la Pobreza y la Exclusión Social\n“Irakurri eraldaketa” kanpainan, gizartea beren sare sozialetan partekatuko diren bideoen bidez alda dezaketen liburuen gomendioak jasoko dira. Gainera, “Inklusioaren betaurrekoak” ataletako orrialdeak eta kartelak banatuko dira Liburuaren Nazioarteko Egunean.\nApirilak 23, Liburuaren nazioarteko egunaren inguruan, Pobreziaren eta gizarte-bazterketaren kontrako Nafarroako sareak eta liburudenden elkarteak bat egin dute “irakurketak eraldatzen zaitu” kanpaina kaleratzeko, gizarte-errealitate ezberdinetara hurbilduko gaituen irakurketa sustatzeko.\n“Gizarteratzearen betaurrekoak” sentsibilizazio-kanpainaren barruan sartzen den ekintzak irakurketa, enpatia eta hausnarketa kritikoa sustatzen dituzten liburuak gomendatuko ditu sare sozialen bidez. Bideo laburrak sare sozialetan partekatuko dira apirilaren 22tik apirilaren 26ra. Myriam Gómez presidenteordeak Saretik gogorarazi digu “betaurrekoak jantzi behar direla askotan irakurtzeko. Baina, gainera, eleberriak, saiakerak, komikiak edo beste edozein literatura-aldaera tresna baliotsuak dira “Inklusioaren betaurrekoak” janzteko eta pobreziari eta buruaren gizarte-bazterketari buruzko aurreiritzi eta mito faltsu asko kentzeko. Gizarte hori osatzen duten gizarte-kontakizunak ere eraikitzen dituzte, arreta eta balioak jartzeko ereduen bidez”.\nLiburudenden elkartetik argi daukate “literaturaren helburua entretenimendu utsa baino handiaoa da. Mundu sozialeko ereduak eskaintzen dizkigu, fikzioaren, sinplifikazioaren eta konpresioaren bidez. Liburuak errealitatearen inguruan hausnartzen launtzen gaituzte, baita errealitate hori ez ahaztera ere. Ez dago desberdintasuni gabeko berdintasuna”.\nGainera, apirilaren 23an, Liburu Azokan (Karlos iii.a kalean), orrialde-markagailuak banatuko dira eta kartelak jarriko dira liburu-dendetan bertan. Lamina horiek gogoraraziko digute gizartea espazio bidezkoago eta bidezkoago baterantz bideratu eta berrikusiko dugula.\n← “Lege honekin, ez dago bermerik”\nErrenta Aitorpenaren Kanpainia 2022: “Zure… →


Aste Nahasia bertan behera utzita, Bilboko Konpartsok balorazioa egin dugu gaur goizean, Bilboko Arriaga plazan.\nJoan den asteleheneko iluntzean Bilboko Konpartsok aho batez erabaki genuen Aste Nahasia ez egitea, datorren abuztuaren 22tik aurrera plangintzatuta geneukana. 51 ekimen ludiko eta kulturalen egitarau xumea zen, hein batean, Udalak aldebakarrez bertan behera utzitako Aste Nagusia ordezkatu behar zuena.\nHartutako erabakia baloratzea da Covid-19a hasi zenetik Bilboko Konpartsok hartzen ibili garen erabakiak ere baloratzea, hainbat gakoren bidez:\n– Erantzukizuna: gure konpartsakide nagusiengandik ikasi genuen zer den arduratsu izatea, 1983ko uholdeetan, beste auzokide denekin, instituzioekin?€? pala eskuan, Zazpi Kaleak eta Bilboko beste leku batzuk auzolanean garbitzen ibili zirenean. Elkar zaintza filosofia ere garatzen joan ginen denborarekin, jarrera eta eraso sexistak jai-esparruan eragozteko, eta gaitzaren garaian gure jarrera markatu du filosofia horrek. Gainera, bilbotar askori gertatu zaienez bezala, gure inguruan birusak kaltetutako gaixoak izan dira, eta haietako batzuek ez dute gaixotasuna gainditu. Hala, osasun-neurriak zorrotz betetzea eta prebentzio-irizpideak jarraitzea erabaki genuen hasieratik. Adibidez, Txosnagane mendirako ibilaldi neurtu birtuala egin genuen hasieran eta, koronabirusak utzi zigunean Txosnaginkane sakabanatua antolatu genuen; San Juan sua ere, bideo-ekimenez egin genuen. Aste Nahasirako ere, jarduera seguruak planteatu genituen: hemen ikus ditzakezue saskibaloiko pilotak, hirukoen lehiaketa jokatzeko, 6,75 metroko urruntasuna eskatzen duena, edo xake-taula, mundu guztiak dakiena jende-pilaketak eragiten dituen kirola dena!\n– Elkartasuna eta elkarlana: martxoan, gure kideak deitu genituen auzoetako elkartasun-sareetan parte hartzera. Eta osasun-krisiarekin batera etorri den krisi ekonomikoa betikook ordain ez dezagun jai herrikoiak, herri-kultura eta zerbitzu publikoak defendatzera deitu dugu. Besteak beste, bat egin genuen 1.000 kulturgilek baino gehiagok sustatutako manifestuarekin eta greba digitalarekin, bideo-prentsaurrekoa eman genuen Hego Euskal Herriko hiriburuetako festen eragileekin, eta bat etorri izan gara Auzotarrok Bilboko auzoetako jai-batzordeen koordinadorarekin, Bizkaiko Pentsionisten Mugimenduarekin eta Teknikariok sindikatuarekin, besteak beste.\n– Alaitasuna: zein urtean ikusi da Marijaia balkoitik ateratzen apirilaren 23 arrunt batean, barrezka? Ez, ez da antolatu genuen Aste Nagusiaren eta jai herrikoien gaineko tribialaren galdera, eta erantzuna erraza da: aurtengo Aste Nagusirako lau hilabete falta zirenean, konpartsok antolatu genuen ekimenean, bilbotarrei irribarrea atera eta ilusioa eta alaitasuna kutsatzeko asmoz, pandemiaren goibeltasuna ordu batzuez utxienez ahazteko. Aste Nahasiaren bidez, gauza bera egiten saiatu gara, baina azken asteotan Covid-19aren kasu-kopuruak nabarmen ugaldu izanak eraman gaitu ekimen denak bertan behera uztera, osasun-neurririk zorrotzenak izan arren eta gure ustean parte-hartzaileen osasunerako berme denak izan arren. Jende-pilaketarik txikiena ere ez sustatzea erabaki genuen.\n– Pena: pena handia eragin digute ohiko Aste Nagusia ez egiteak eta Aste Nahasia ere ezin antolatzeak. Alde batetik, ehunka konpartsakide joan den irailetik lanean ibili direlako horietan eta, beste aldetik, bilbotarrek merezi zutelako, ez bazen bata, gutxienez bestea gozatzea. Gainera, euskal kulturgintzaren manifestuan agindu genuen saiatuko ginela ekitaldiak atzeratzen eta ez bertan behera uzten. Baina ez da posible izan. Ikusiko dugu ze aukera dauden San Tomasen, Aratusteetan eta abarretan.\n– Inposizioa eta hipokresia: balorazioa ez litzateke errealista izango ez bagenituzke pairatutakoak ere kontuan hartuko. Zoritxarrez, elkarlana baino gehiago, askotan inposizioa erabili du aurten Bilboko Udalak jaien inguruan. Ohi bezala, auzoetako festekin portatu da okerren, debeku denak prentsagatik ezagutu baitituzte. Gure kasuan, Castañares alkateak 1980an erakutsitako debeku- eta aldebakartasun-ildoa berrartu du Udalak eta Jai Batzorde Mistoari bere funtzio denak, erabakitze-gunea eta aurrekontua lapurtu dizkio. Modu berean, aipagarria da Udalak prentsa horiaren edo konfinamenduan ezagutu genuen balkoi-poliziaren jarrerak hartu dituela: Udalaren ustean jai herrikoiak, kasu honetan Aste Nahasia, omen dira arazo bakarra, Covid-19k ekimen herrikoiak, pribatuak eta instituzionalak desberdinduko balitu bezala, edo aste bat lehenago edo beranduago kutsakorragoa balitz moduan. Atzo bertan, kale antzerkia egin zuen Arriagako plaza honetan Bilbao Udak, Bilboko Udalaren kultur-programa bereziak. Ziur gaude ahalik eta osasun-neurri zorrotzenak erabili zituela, baina bitxia da burutu izana, ?€œherritarrenganako errespetuagatik, erantzukizunagatik eta elkartasunagatik?€� jarduerak ez antolatzeko beste batzuoi egindako eskaeren ostean.\n–Etorkizuna: Bilboko Konpartsok laster ekingo diogu urtero antolatzen dugun barne-hausnarketari, urtez urte hobetzea bermatzen diguna. Aurten, buruan izan beharko dugu gutxienez San Tomas eta Aratusteak ez direla erronka errazak izango, Covid-19a bertan segituko duelako, ezusteko zoriontsuren ezean. Gainera, jai herrikoiak eta herri-kultura defendatzeko antolakuntza eta ekimenak inoiz baino beharrezkoak izango dira, txarto deitutako ?€œnormaltasun berrian?€� ikusi baitugu hainbat instituzioren jarrera izan dela inposizioa eta debekua jorratzea, elkarrizketa eta elkarlanaren ordez. Horrek Euskal Herri mailan lan egitea eskatuko du, baina baita Bilboko kaleetan ere. Jai herrikoiak, parte-hartzaileak, feministak, euskaldunak eta ekologistak babesteko auzoetako jai-batzordeak eta Bilboko Konpartsak indartsuak izatea komeni da. Herritarrok badugu non aukeratu eta gustuko konpartsa aurkitu ezean beti dago konpartsa berria sortzeko aukera.\nBatu zaitez! Gora Aste Nagusia! Gora Marijaia!\nThe post Jai herrikoiak eta zerbitzu publikoak babestu! appeared first on Bilboko Konpartsak.


Huntza, landare igokaria - ZientziaEus\nHuntza, landare igokaria\n1994/11/01 Terés, Joxepo Iturria: Elhuyar aldizkaria\nFITXA TEKNIKOA Huntza\nFamilia honen barruan azaltzen den genero-kopurua (70 gutxi gora-behera), 700 espezie desberdinetan banatzen da, zuhaitz, zuhaiska, zurezko liana eta belarki multzoetan sailkatuz. Gehienak tropikalak eta subtropikalak dira, bakar batzuk eskualde epeletan azaltzen direlarik. Batzuk ornamentazioan erabiltzen dira, eta beste zenbait sendabelartzat; ginseng landare ospetsua esate baterako.\nEuskal Herriari dagokionez, familia honen barruan genero bakarra azaltzen zaigu, eta genero honen barruan espezie bakarra, aztergai dugun landare igokaria eta oso arrunta den huntza, hain zuzen ere.\nHuntzak zurezko sustrai arrotz ugari izaten ditu, eta 30 m baino gehiago izatera irits daiteke.\nHostoak bakunak, nahikoa koriazeo eta lustredunak dira, iraunkorrak eta gainaldetik berde ilunak. Hauek oro har, eta txorten luzekoak bereziki, bi motakoak izaten dira: a) loredun adarretakoak, eliptikoak eta b) besteak, palmatilobatuak, 3-5 gingil dituztelarik. Loreak hermafroditak dira, berde-horiskak eta adar-muturretako ginbail globularretan kokatzen dira. Udaren azkenaldean edota udazken hasieran loratzen da. Fruituak berriz, negu bukaeran edota udaberri hasieran heltzen dira, hegaztientzat oso preziatuak direlarik.\nBanaketari dagokionez, ia Euskal Herri osoan ugaria eta arrunta da, zona oso arido eta pobreetan (halaber mendi-gailurretan) bakarrik falta delarik. Basoetako zuhaitzetara igoz, hormetan, harkaiztegietan, eta batzuetan zoruan etzanda aurki dezakegu. Leku heze eta ospelak begikoak ditu eta itsas mailatik 1400 metroko altueraraino iristen da. Bestalde, Europa, Asia eta Afrikako Iparraldean banatzen dela aipatu behar dugu.\nHuntza ornamentazioan erabiltzen da; horma eta ezpondak estaltzeko bereziki. Barietate desberdinak eta subespezieren bat (hosto handikoak, horiz eta zuriz jaspeatuak eta distiratsuak) dira gehien erabiltzen direnak.\nSendabelartzat erabili ohi da, eta bere osagaien artean saponina bat (hederasaponina C izenekoa bereziki) aipatzen da, beste glikosido, azido organiko eta mineral desberdinen artean. Katarroak, bronkitisak, eztula eta asma sendatzeko erabiltzen da. Baita zenbait eritasunen zauriak isteko, erredurak eta kailuak sendatzeko eta neuralgiak (haginetako mina) baretzeko ere.\nEspeziea: Hedera helix\nHabitata: horma eta zuhaitzetan bereziki\nKarraskila, zuhaiska gogorra\nBasoan zehar... ahabia


Hondakinak pneumatikoki biltzeko zentraleko iragazki-gela berrituko du Barakaldok - Deia\n102.000 euroko inbertsioa\nHondakinak pneumatikoki biltzeko zentraleko iragazki-gela berrituko du Barakaldok\ndeia.eus 22.05.2020 | 17:21\nBARAKALDO. Barakaldoko Udalak 102.850 euroko inbertsioa egin du hondakinak pneumatikoki biltzeko zentraleko iragazki-gela berritzeko lanetan. Horrela, urratzak ematen dirau Udalak hiri jasangarriagoa eta ingurumena errespetatzen duena izan dadin.\nHorretarako, auzoetako eta hiriko obra eta zerbitzuen arloak Desertu-Berrako bilketa pneumatikoko zentrala berrituko du. Horrela, erantzuna ematen zaio auzo barakaldar honetako herritarren eskaeretako bati, zentraleko iragazkien higaduraren ondorioz, batzuetan usain txarrak izaten baitira.\n2002ko urtean jarri zen martxan zentrala, eta iragazki-gelako elementu batzuk bizitza baliagarriaren amaierara iristen ari dira, eta horrek eragiten dituen usainek eragozpenak eragiten dizkiete inguruko bizilagunei. Obra horren bidez, 102.850 euroko inbertsioa egiten da, eta iragazki-sistema berrituko da, eraginkortasun energetikoa hobetuz eta herritarrei eragindako eragozpenak kenduz.\nProiektua kontratatzen ari dira orain, eta eskaintzak aurkezteko epea maiatzaren 23an amaituko da; beraz, lanak datozen asteetan hasiko dira.\n"Obra eginez, inguruko bizilagunen aldarrikapen bati erantzuten zaio, aspalditik eskatzen baitzuten azpiegitura honetan esku-hartzea, jasaten ari ziren usainak ezabatzeko", azaldu du Jon Andoni Uria Auzoetako eta Hiriko Obra eta Zerbitzuen Arloko zinegotziak.\nDesertu-Berrian dagoen zentrala Barakaldon ezarritako zabor-bilketako sistemaren beste elementu bat da, kamioi-biltzaileen bidez ohiko bilketa eta hodien bidezko bilketa pneumatikoa konbinatzen dituena.


Hezkidetzari eta genero-indarkeriaren prebentzioari heltzeko jarduketa-proiektuak\nIkastetxe publikoak Itunpeko ikastetxeak\nJarraibideak. Horien bidez, EAEko Lehen Hezkuntzako eta Bigarren Hezkuntzako ikastetxe publikoei dei egiten zaie, hezkidetza eta genero-indarkeriaren prebentzioa lantzeko jarduketa-planak egiteko 2017-2018, 2018-2019 eta 2019-2020 ikasturteetarako\nEbazpena. Ebazpen honen bidez Hezkidetza eta genero-indarkeriaren prebentzioa egiteko deialdian parte hartzeko agiriak aurkezteko eguna aldatzen da\nJarraibideak. Horien bidez, EAEko Lehen Hezkuntzako eta Bigarren Hezkuntzako ikastetxe publikoei dei egiten zaie, hezkidetza eta genero-indarkeriaren prebentzioa lantzeko jarduketa-planak egiteko 2015-2016, 2016-2017 eta 2017-2018 ikasturteetarako.\nEbazpena, 2015eko apirilaren 22koa. Behin-Behineko zerrenda\nEbazpena, 2015eko maiatzaren 7koa. Behin betiko zerrenda\nAgindua, 2016ko maiatzaren 13koa, zeinaren bidez iragartzen baita ireki dela deialdia EAEko Haur Hezkuntzako, Lehen Hezkuntzako, Derrigorrezko Bigarren Hezkuntzako eta Batxilergoko itunpeko ikastetxeek jarduera-proiektuak egiteko eskabideak egin ditzaten, hezkidetza eta genero-indarkeriaren prebentzioa lantzeko 2016-2017, 2017-2018 eta 2018-2019 ikasturteetan (EHAA, 2016-05-31)\nAgindua, 2015eko uztailaren 15ekoa, zeinaren bidez iragartzen baita ireki dela deialdia, EAEko Haur Hezkuntzako, Lehen Hezkuntzako eta Bigarren Hezkuntzako itunpeko ikastetxeek jarduera-proiektuak egiteko eskabideak egin ditzaten, hezkidetza eta genero-indarkeriaren prebentzioa lantzeko 2015-2016, 2016-2017 eta 2017-2018 ikasturteetan (EHAA, 2015-09-03)\nAgindua, urriaren 22koa, Hezkuntza, zeinaren bidez iragartzen baita ireki dela deialdia, EAEko Haur Hezkuntzako, Lehen Hezkuntzako eta Bigarren Hezkuntzako itunpeko ikastetxeek jarduera-proiektuak egiteko eskabideak egin ditzaten, hezkidetza eta genero-indarkeriaren prebentzioa lantzeko 2014-2015, 2015-2016 eta 2016-2017 ikasturteetan (EHAA, 2014-10-30)\nAgindua, 2014ko urriaren 22koa, zeinaren bidez iragartzen baita ireki dela deialdia, EAEko Haur Hezkuntzako, Lehen Hezkuntzako eta Bigarren Hezkuntzako itunpeko ikastetxeek jarduera-proiektu integralak egin ditzaten, hezkidetza eta genero-indarkeriaren prebentzioa lantzeko 2014-2015, 2015-2016 eta 2016-2017 ikasturteetan (EHAA, 2014-10-30)


BIDE ARGIAK jardunaldia antolatu du Gorbeialdeko Kuadrillak (maiatzak 21, Aramaio) - Arabako Euskara Zerbitzuak\nAEZerbitzuak 2021-05-10 Sentsibilizazioa eta motibazioa\nKuadrillako berdintasun, ingurumen eta euskara zerbitzuek elkarlanean antolatu dute mahai-ingurua.\nAipatutako hiru zerbitzuetako zeharlerroek gizartearen eraldaketa- eta eraberritze-prozesuan izan dezaketen (edo izan behar luketen) papera jorratu nahi dugu jardunaldi honetan: non eta noiz egiten duten bat, nola lagundu dezaketen elkar, zer modutara argitu diezaioketen elkarri eraldaketarako bidea.\nHorretarako gonbidatu ditugu gai honi buruz zer esan eta zer ekarri izango duten hiru aditu: Lorea Agirre antropologoa eta Jakin aldizkariko zuzendaria, Mikel Otero legebiltzarkidea eta ekintzaile ekologista, eta Ainhoa Olaso Euskal Herriko Bilgune Feministako kidea; Ane Zuazubiskar kazetariaren gidaritzapean ariko dira hirurak.\nMaiatzaren 21ean (ostirala) 17:30ean da hitzordua, Aramaioko kultur etxean. Informazio gehiago eta izen-ematea:\nShare the post "BIDE ARGIAK jardunaldia antolatu du Gorbeialdeko Kuadrillak (maiatzak 21, Aramaio)"


Irekia Eusko Jaurlaritza - Gobierno Vasco :: Euskara Hizkuntza Teknologietan integratzea helburu duen GAITU- Hizkuntza Teknologien ekintza plana 2021-2024 aurkeztu du Eusko Jaurlaritzak\nEuskara Hizkuntza Teknologietan integratzea…\n\nEuskara Hizkuntza Teknologietan integratzea helburu duen GAITU- Hizkuntza Teknologien ekintza plana 2021-2024 aurkeztu du Eusko Jaurlaritzak Iturria: Irekia\n\nzupiria_hizkuntza_teknologia0.jpg Iturria: Irekia\nAdimen Artifiziala oinarritzat hartuta garatzen diren teknologiak dira Hizkuntza Teknologiak, hau da Hizkuntza Prozesamendua eta Itzulpen automatikoa\nEuskarak kalitateko hizkuntza-teknologiak garatzeko behar dituen baliabideak sortu eta interesa dutenen eskura jarriko ditu Jaurlaritzak\nEusko Jaurlaritzak garatuko dituen 25 proiektu biltzen ditu ekintza planak baina legegintzaldian zehar gehiago batu daitezke plana irekia moldagarria da eta etengabe eguneratuko da\nGAITU-Hizkuntza Teknologien ekintza plana 2021-2024 aurkeztu da gaur Bilbon, SPRIren egoitzan egin den prentsaurrekoan. Euskara Hizkuntza-Teknologietan integratzea da planaren helburu nagusia eta horretarako Eusko Jaurlaritzan eta bere erakunde autonomiadunetan abiatuta edo abiatzear dauden proiektuak biltzen ditu beti ere, administrazio publikoak hizkuntza-teknologien bultzatzaile izateko. Kultura eta Hizkuntza Politikako sailburu eta Eusko Jaurlaritzaren bozeramaile Bingen Zupiriak, Eraldaketa Digitalaren eta Ekintzailetzaren zuzendari Leire Madariaga eta Informazioaren eta Komunikazioaren Teknologien zuzendari Xabier Arrietak aurkeztu dute ekintza plana. Gobernu Kontseiluak aste honetan onartu du “GAITU-Hizkuntza Teknologien ekintza plana 2021-2024” eta Euskararen Aholku Batzordeak ere jaso du bere berri. Zupiriak gaurko aurkezpenean adierazi duenez helburua argia da: “ingurune digitalean euskararen presentzia eta euskarazko tresnen eta edukien sorkuntza sustatzea”.\nIdatzizko zein ahozko hizkuntza prozesatzea da hizkuntza teknologien helburua. Adimen artifizialaren atalak diren Hizkuntza Prozesamendua eta Itzulpen Automatikoa dira Hizkuntza-Teknologiak. Gaur aurkeztutako ekintza-planaren helburua administrazio publikoek hizkuntza naturala prozesatzeko teknologiak, baita itzulpen-automatikoarenak ere, beraien eguneroko jardunean txertatzea da, beti ere, zerbitzu publikoaren kalitatea eta gaitasuna hobetzeko. Administrazioaren kudeaketa publiko elebidunaren jardueraren testuinguruan sortutako hizkuntza-baliabideak biltzea, estandarizatzea, zabaltzea eta berrerabiltzea sustatu nahi da ekintza-planari esker.\nHizkuntza Teknologien Ekintza Plana garatzeko Kultura eta Hizkuntza Politika sailak zortzi eremu estrategikoetako arduradunekin egin ditu bilerak: Administrazioa elektronikoa; hezkuntza; helduen euskalduntzea; osasungintza; justizia; turismoa; kultura, hedabideak, humanitate digitalak eta liburutegi digitalak; eta segurtasuna. Arlo guzti horietan Hizkuntza-teknologiak erabilita, garatzen ari diren proiektuak eta legegintzaldian garatuko direnek jasotzen ditu agiriak.\nBingen Zupiria sailburuak azaldu duenez Hizkuntza Teknologien Ekintza Planak, euskara teknologia horietan integratzeaz gain, helburu nagusi bi ditu: “batetik Administrazio Publikoak trakzio gisa jardun beharra bultzatzea hizkuntza-teknologien arloan eta, bestetik, euskarak hizkuntza nagusiekiko distantzia murriztea ”. Hala ere, ekintza plan honek hamar helburu nagusi zehazten ditu: Hala ere, ekintza plan honek hamar helburu nagusi zehazten ditu:\nAdministrazioan oinarriak jartzea Hizkuntza-teknologiak arlo estrategikoetan modu transbertsalean, garatzen eta txertatzen joateko, horrela, Adimen artifizialaren ekosistema sortzeko baldintzak jarriz.\nLankidetza eta koordinazioa bultzatzea, sinergiak aprobetxatzeko, ekintzak sinkronizatzeko, erredundantziak saihesteko eta, azken finean, herritarrei zerbitzu publiko hobea emateko.\nItsasargi-proiektuak bideratzea eta gauzatzea administrazio publikoak trakzioa izan behar baitira.\nEuskarak kalitateko hizkuntza-teknologiak garatzeko behar dituen baliabideak sortu eta agente interesdun guztien eskura jartzeko bidea egitea.\nGure administrazio publikoa elebiduna izanda, garapen teknolinguistikoari dagokionez, gaztelania eta euskararen artean dagoen distantzia murriztea.\n2021-2024 aldian garatzen ari diren eta garatuko diren proiektuak jasotzea eta ezagutaraztea, baita etorkizunean garatu beharko liratekeenak ere.\nHizkuntza-teknologien eragin positiboa ikusgai jartzea.\nEAEko Hizkuntza-teknologien industrien sektorea indartzea lankidetza publiko-pribatua bultzatuz eta indartuz.\nEuskarari dagokionez, Adimen artifizialaren garapen jasangarria, integratzailea, segurua eta bidezkoa sustatzea. Beste hizkuntzetan garatuta dauden tresnak, adibidez, elkarrizketa-laguntzaileak eta chatbot-ak, euskaldunek ere eskura eta erabilgarri izatea.\nEkintza-planaren koordinaziorako eta jarraipenerako mekanismoak ezartzea. Halaber, lagunduko du arlo desberdinetan dauden premiak eta beharrak atzematen.\nBingen Zupiria sailburuaren hitzetan “Administrazioaren benetako premiei erantzuteaz gain hizkuntza teknologietan euskara integratzen jarraitzeko beharrezkoa den azpiegitura linguistikoa eratzen joango gara”.\nBestalde, Informazioaren eta Komunikazioaren Teknologien zuzendari Xabier Arrietak adierazi duenez “Euskal Autonomia Erkidegoko Administrazio Publikoak, administrazioa berritzeko eta modernizatzeko konpromiso sendo eta etengabean, jauzi bat egin du bere azpiegituretan adimen artifiziala erabiltzeko aukera emango duten elementuak sartzeko orduan eta aurrera egiten jarraitu ahal izateko, gaur egun eskuraezinak diren datu asko behar dira. Funtsezkoa da, beraz, bizi-zikloa artikulatzea, ustiapenaren xede izan daitezkeen datuak nola tratatu behar diren arautu ahal izateko”.\nEkintza planean estrategikotzat jo diren eremuetako arduradunekin Eusko Jaurlaritzako sailen artean elkarlana sustatuko da, estrategia komunak bilatuz, ideiak trukatuz, baliabideak eta tresnak partekatuz, premiak eta beharrak elkarrekin aztertuz eta lanerako baliabideak proposatuz. Kultura eta Hizkuntza Politikako sailburuak adierazi duenez” eredu izan nahi dugu, trakzio lana egin nahi dugu hizkuntza teknologien eremuan. Sektorearen garapena ere bultzatuko dugu horrela. Hizkuntza-teknologiak berrikuntzari lotuta gorantz doan sektorea da eta beraz, hazkundea, lehiakortasuna eta kalitateko enplegua sustatzeko gaitasuna dute”.\nGaur egun Hizkuntza Teknologien Ekintza Planak 25 itsasargi-proiektu biltzen ditu baina legegintzaldian zehar proiektu gehiago gehitu daitezke ekintza plana irekia delako, moldagarria, eta etengabe moldatzen joango dena. 25 proiektu horiek transbertsalak dira, beti ere, lankidetza eta koordinazioa bultzatzeko helburuz bildutakoak, Zupiria sailburuak azaldu duenez “sinergiak aprobetxatzeko, ekintzak sinkronizatzeko, erredundantziak saihesteko eta azken finean, herritarrei zerbitzu publiko hobea emateko”.\nEkintza –planak biltzen dituen proiektuen artean daude besteak beste, ITZULI itzultzaile neuronala hobetzen jarraitzea, helduen euskalduntzerako ikas-plataforma integratu bat sortzea; itzultzaile neuronal judiziala sortzea; Osakidetzako testu klinikoen itzultzaile automatiko neuronala garatzea; administrazioek sortzen dituzten hizkuntza-corpusak biltzea edota adimen artifizialaren oinarria diren datu guztiak bildu eta berrerabiltzeko moduan eskaintzeko Datuaren Bulegoa sortzea.\nHizkuntza Teknologien Ekintza Planak 4,6 milioiko hasierako aurrekontua du (zenbait proiekturen kasuan aurrekontua zehazteke dago) baina irekia eta moldagarria den heinean proiektuak garatu ahala eta ekintza-planera egitasmo berriak bildu ahala kopuru hori aldatuz joango da.\nEkintza planaren jarraipena ere egingo da. Euskara Sustatzeko zuzendaritzak informazioa eman duten Eusko Jaurlaritzako sail desberdinen bitartez egingo du jarraipen hori.\nEusko Jaurlaritzaren 2020-2024 legealdirako Gobernu Programak bere 118. Konpromisotzat zehazten du “Euskararen ezagutza areagotzea eta, batez ere, euskararen erabilera azpimarratzea gizarte eta kultura-eremuetan, eremu ekonomikoetan, digitalean eta sektore publikoan”. Konpromiso horrek bere barneko ekinbide bezala hartzen du “Hizkuntza Teknologien Ekintza Plana onestea eta garatzea eta euskararen presentzia, euskarazko edukien sorkuntza eta horien ingurune digitaleko erabilera sustatzea”. Euskararen Aholku Batzordearen Ingurune Digitalean Euskara Sustatzeko Batzorde-atal bereziak landutako “Euskararen Ingurune Digitala, Gomendioak 2021-2024” dokumentuan ere biltzen da Hizkuntza Teknologien plana zehaztu eta idazteko konpromisoa.\nEkintza plan hau Eusko Jaurlaritzak martxan dituen beste egitasmo birekin ere uztartzen da. Batetik Ekonomiaren Garapen, Jasangarritasun eta Ingurumen sailak 2021ean onartutako “Euskadiko Eraldaketa Digitalerako Estrategia 2025” delakoarekin garapena da. Izan ere, estrategia horretan adimen artifiziala aipatzen da palanka teknologiko bezala eta gainera Hizkuntza Teknologien Ekintza Planak Euskadiko Eraldaketa Digitalerako Estrategian jasotako aplikazio esparruen premiei ere erantzuten die. Eraldaketa Digitalaren eta Ekintzailetzaren zuzendari Leire Madariagak azaldu duenez “Adimen Artifiziala bezalako palanka teknologikoen erabilera kultura arteko komunikazioa, aldibereko itzulpena eta beste hizkuntza batzuen ikaskuntza hobetzeko erabiltzen ari da sektore hau.”\nBestetik gaur aurkeztutako ekintza planak Gobernantza Publiko eta Autogobernu sailak 2021ean argitaratutako “ARDATZ Gobernantzaren, Berrikuntza Publikoaren eta Gobernu Digitalaren Plan Estrategikoa 2030” delakoarekin ere egiten du bat. Izan ere bi planek hainbat ekimen partekatzen dituzte eta.\nHiru egitasmoek bat egiten dute baita Lehendakaritzatik garatutako “Zientzia, Teknologia eta Berrikuntzako Plana Euskadi 2030” izenekoarekin. Guztiak dira elkarren osagarri eta helburu komunak dituzte.\nintervemcion_zupiria_hizkun... behera kargatu (50 MB)\nzupiria_euskara_mundu_digit... behera kargatu (1000 KB)\nzupiria_administrazioetatik... behera kargatu (1 MB)\nzupiria_proiektuak_eu.mp3 behera kargatu (3 MB)\nzupiria_administrazioetatik... 90 MB\nzupiria_euskara_mundu_digit... 80 MB\nzupiria_proiektuak_eu.mp4 200 MB\nrecursos_zupiria_hizkuntza_... 70 MB\nzupiria_hizkuntza_teknologi... 1 MB (jpg)\nInformazioaren eta Komunikazioaren Teknologien zuzendaria (XII legealdia)


"Auzoarentzat oso garrantzitsua da auzotarrek elkartzeko eta jarduera desberdinak antolatzeko gune bat izatea" - Aia - Karkara.eus\n"Auzoarentzat oso garrantzitsua da auzotarrek elkartzeko eta jarduera desberdinak antolatzeko gune bat izatea"\nKarkara 2019-01-24 17:00\nIgandean Andatzako auzo elkartea eta erabilera anitzeko gunea inauguratuko dituzte.\nARKAITZ IRURETAGOIENA - Andatzako auzo elkarteko kidea\nAsteburuan auzo elkartea eta erabilera anitzeko gunea inauguratu behar dituzue. Azken hilabetetan erabilera anitzeko gunean egin al dira konponketa lanak?\nBai, martxoan auzoa elkartea martxan jarri genuen, baina goiko solairua egokitu gabe zegoen oraindik. Azken hilabetetan goiko solairuan konponketa lanak egin dituzte, eta lanak bukatu direnean, gela bakoitzari zer erabilera emango zaion zehaztu dugu. Behin prestaketa lanak bukatuta, inauguratu egingo dugu eraikina.\nAuzotarrentzat garrantzitsua al da gune berria?\nAuzoarentzat oso garrantzitsua da auzotarrek elkartzeko eta jarduera desberdinak antolatzeko gune bat izatea. Eskola itxi zenetik ez zaio erabilerarik eman eraikinari. Horregatik, alferrik galtzen utzi beharrean, bertan auzo elkartea egitea proposatu genion Aiako Udalari.\nUdalak finantzatu al ditu lanak?\nAiako Udalak obra zibila finantzatu du, eta elkarte gastronomikoaren ekipamendua auzo elkarteko kideek ordaindu dugu. Dena dela, aurrerantzean auzo elkartea arduratuko da erabilera anitzeko gunea kudeatzeaz. Norbaitek bertan zerbait antolatu nahi badu, udalera deitu beharrean, auzo elkartearekin jarri beharko du harremanetan.\nZer funtzio izango ditu erabilera anitzeko guneak?\nGela bat ludoteka izateko prestatu dugu, eta bestea ikasleek ikasteko eta talde lanak egiteko erabiliko dute, interneteko konexioa eta beharrezko azpiegitura izango ditu horretarako. Bestalde, aretoa ere badugu eta bertan mota desberdinetako hitzaldiak, ikastaro edo tailerrak eta jarduerak antolatu daitezke.\nGune berriak auzoa biziberritzen lagunduko duela uste al duzu?\nHori da gure helburu nagusia, auzoa biziberritzea. Denetik antolatu dezakegu bertan, eta proposamenak ongi-etorriak izango dira. Adibidez, gure aitona-amonek egiten zituzten jarduera asko galtzen dira. Agian auzoko gune berria aproposa izan daiteke belaunaldien artean ezagutza partekatzeko.


Lehen euskal artea berraurkitzen: aurkikuntza berriak, ikerketa berriak - Zientzia Kaiera\nLehen euskal artea berraurkitzen: aurkikuntza berriak, ikerketa berriak\nAzken hamarkadan arkeologo eta espeleologoek elkarlanean garatutako prospekzio sistematikoari esker, Euskadiko hainbat puntutan agertu den horma-arte paleolitikoa asko ugaritu da. Atxurra (Berriatua) eta Armintxe (Lekeitio) kobazuloek labar-artearen bi “santutegi” garrantzitsu diren aztarnategiak dituzte barrenean. Duela gutxi aurkitu eta aztertu diren lagin hauek ikuspegi berri bat ekarri dute gure lurraldean gizakiak sortutako lehen arte-zantzuei dagokienez.\nBizkaiko Arkeologi Museoko arkeologoa den Diego Garatek azalduko digu aurkikuntza hauen garrantzia zein den “Lehen euskal artea berraurkitzen: aurkikuntza berriak, ikerketa berriak” izenburua daraman hitzaldian.\nHitzaldia datorren abenduaren 20an burutuko da, Azkuna Zentroan(Bilbo), hilero, gaur egungo gertaera zientifikoak zabaltzeko xedearekin, UPV/EHUren Kultura Zientifikoko Katedrak antolatzen duen Zientziateka hitzaldi-zikloaren esparruan.\nSarrerak Azkuna Zentroaren informazio-gunean hartu behar dira. Sarrera doan da. Hitzaldia gaztelaniaz izango da.


Murgil zaitez txakolinaren munduan Busturialdea-Urdaibaiko upategien eskutik. Uztartzearen mirariak ezagutu tokiko produktuekin, adibidez, pintxoekin, eta arrain-kontserbak bezalako ohiko prozesu gastronomikoez jabetu.\nAmunategi Txakolina Bizkaiko Txakolina Jatorri-deiturari dagokio eta Busturiako Amunategi baserrian sortu zen (Bizkaia). (Bizkaia).\nMuxikako instalazioetan, diziplina anitzeko esperientzia bat eskaintzen du: txakolina dastatzea eta bisita gidatuak upategira eta horren ingurune natural pribilegiatura.\nGernikan kokatutako upategi berritzaile honek bere esperientziak partekatzen ditu bertako txakolin-aukera ugariak dastatzearen bidez.\nOstatua eta jarduera enoturistikoak upategian.\nBisita enoturistikoak Morgako upategi honetan, barrualdeko paisaia polit batean eta Donejakue Bidearen ondoan.\nRemenetxe Upategi Jatetxea\nMunduko eta Euskal Herriko ardoen dastaketak iruzkinekin. Historia, barietateak, motak, bitxikeriak, etab. Hori guztia Jon Andoni Rementeriaren zuzendaritzapean, besteak beste, Espainiako sommelier txapelketako irabazlea dena.


Gabinete Psicológico Hegoa ..ZER DA DISLEXIA???Gabinete Psicologico\nÚltimas noticias / Azken berriak.\nGabinete Psicológico Hegoa / Bloga / ..ZER DA DISLEXIA???\n19 otsaila, 2014 mvarmendarizBloga\nDislexia , inteligentzia , motibazio eta eskolaketa normala duen ume batek, era normal baten ezin irakurtzea baldintzatzen duen nahastea edo eragozpena da.\nDislexiadun umeari irakurtzea kostatzen zaio; oso motel, geldiuneekin eta zuzenketekin irakurtzen du. Letrak lekuz aldatzen ditu, silabak alderanzten ditu, eta askotan hitzak ere asmatzen ditu.\nBaina irakurketaren makanika desegoki hau badu ere, askotan irakurtzen duena ondo irakurtzen du. XIX. mendean zientzilari batzuk inteligente, ahozko lenguaian onak zirenak, irakurtzeko ordea, izugarrizko zailtasunak zuten umeei buruz idatzi zuten. Garai honetan “eragozpen honi” “ahozko itsutasuna” ( ceguera verbal”) deitu zitzaion. Denbora luzez arazoa ikus-sisteman zegoela pentsatu zuten. Geroago trastornoaren oinarria burmuineko lenguaiaren zentroetan dagüela konprobatu da eta ez ikustekoetan.\nHau da, dislexiadun umeek hain sarri egiten dituzten alderanzketak omisioak eta ordezkapenak, lenguaiaren burmuin sistemen arazoa dira. Zailtasun hauek bzitzan zehar aldatzen joango diren arren, dislexiak iraungo du. Zailtasun hauek sarritan handiagoak izaten dira, laguntza eta egokitzapenak falta direlako.\nDislexia ikasteko-zailtasunetatik ugariena da. Herrialde ezberdinetan egindako ikerketek, biztanleriaren %5 etik %15era jasaten dutela arazo hau diote. Hau horrela bada, ikasgelan dauden 25 ikasleetatik , 1 behintzat dislexiaduna izando da. Dislexiaren definizio asko dago, denak baliogarriak, baina bat bera ere guztiz erabatekoa.\nInternacional Dislexia Association-aren arabera dislexia jatorri neurobiologikoa duen ikasteko zailtasun espezifikoa da. Irakur-idazteko ikasketan agertzen da, irakurtzeko prozesuan zailtasunak agertzen direlarik, baina baita ere idazketan eta ortografian ere; eta orokorrean , komunikazioarentzat asmatutako símbolo guztien ( letrak eta zenbakiak) dekodifikazioarekin zerikusia duen guztian.\nIkerketa guztiek Dislexia genetikoki trasmititzen dela esaten dute eta horregatik sarritan aurkitzen ditugu familietan pertsona bat baino gehiago dislexiarekin. Dislexiadun pertsona guztiek irakurtzen eta idazten ikas dezakete, metodología egokiarekin. Horregatik goiz-detektatzea izugarrizko garantiza du, zailtasunak larriago bihurtu daitezen. (Besteak beste prozesu guztiaren atzerapena, autoestima arazoak, ikaskideekin jarrera arazoak, irakaslegoarek gaaizki ulertzeak,….).\nInternacional Dislexia Association “en definizioa baino lehenago, 1075 urtean “World Federation of Neurology”-k dislexia hitza erabili zuen lehen aldiz. Momentu horretan azaldu zuten definizioa hurrengo izan zen:\n“Inteligentzia egokia, aukera soziokulturalak eta eskolaketa normala izan arren, irakurtzen ikasteko zailtasunan agertzen diren trastornoa”\nDSM Ivan (Psikologian eta psikiatrian erabiltzen dugun pastologia liburua), “Ikasketa zailtasun”en taldearen barruan dago sailkatua, “irakurketaren trastornoa” izenarekin azaltzen da.\nirakurketaren maila, irakurketa gaitasuna edo irakurketaren ulermena neurtzen duten test estandarizatuen bidez neurtuta, bere adinarengatik normala izan eta bere adinarentzat hezkuntza egokia jaso duen arrean, bere irakurtze-idazte maila baxuagoa denean.(bi urte).\nA erizpidean azalduta, atarramendu akademiko egokia eragozten du.\nZentzuetako déficit bat ere badago, irakurtzeko zailtasunak handiagoak izando dira.,\nLaburbilduz zera esan dezakegu: Dislexia irakurketa eta idazketaren trastorno espezifikoa da, ikasketa zailtasunetatik ezagunetarikoa eta ugarienetarikoa da.\nUmeak irakkurketa – idazketa prozesua hasten duenean agertzen da, ustekabean, arazo emozionalak, kulturalak eta intelektualak zerikusi ez dutelarik.\nDislexia ez da , ez motibazio ez interes falta, ezta zentzuetako “ ez gaitasuna” ere. Arazo cognitivo bat da, eta hurrengo arloak dira zailtasunak dituztenak:\nbegi-kodifikaziotik hitz ( aho)-kodifikazioara pasatzeko pausua.\nepe motzerako memoria.\nAutomatizatzeko zailtasuna da, bai irakurketan, bai ortografian eta askotan kalkuloan ere.\nArgi dago dislexia zailtasun bat dela, baina argi gelditu behar da prozesu fonologikoan parte hartzen duten burmuineko eremuen disfuntzio bat dela soilik. Ez dago burmuineko lesiorik.\nMundua somatzeko era berezia da, hitz eta sinboloak interpretatzeko era desberdin bat, pertsona hauk ikasteko gaitasun ezberdin bat dute.


Evreux dinastia - Auñamendi Eusko Entziklopedia\nEvreux leinuko lehen erregeak jaiotza, hizkuntza, bizilekua eta ondare-interesei dagokienez frantsesak izan baziren ere, errege Kapetoen dinastien erreinaldietan bat egindako Nafarroako eta Frantziako koroen arteko banaketaren ondorioz, Evreux dinastiak pixkanakako bilakaera izan zuen Carlos III.aren garaia arte, ondare-interes frantsesak bereizi eta dinastia erabat "nafar" egin zen arte.\nJoana II.a eta Filipe III.a (1328-1349)\nCarlos I.a Nafarroakoa eta Frantziako IV.a errege Kapetoa 1328an hil zen oinordekorik utzi gabe eta, beraz, Nafarroako koroa haren iloba Joanaren -Luis I.a erregearen alaba- eskuetan erori zen.1328ko martxoan Garesen elkartu ziren Nafarroako estatuak eta Joana erregina izendatu zuten aho batez. Pedro Ramon de Rabastens gobernadorea ere kargutik kendu zuten eta erregeordeak izendatu zituzten, horrela, Juan Corbaran de Lehet eta Juan Martinez de Medrano aukeratuak izan ziren.\nJoana Nafarroako errege-ezkontide bilakatu zen Filipe Evreuxkoarekin ezkonduta zegoen. Biak ere Iruñan koroatuak izan ziren 1329ko martxoaren hasieran. Frantziako lurraldeetan zuten ohiko presentzia zela eta, Frantziako Etxearen gobernu-erabilera zaharrez baliatu ziren, hala, hainbat ordezkari eta gobernadore izendatu zituzten erreinuaren buru izateko eta horiek erreformatzaileek kontrolatuak izan ziren; horien funtzio nagusia goi mandatarien gobernu-kudeaketa gainbegiratzea zen eta botere publikoaren baliabideak onbideratzeko karguak eta lanbideak izatea. Filipe erregeak foruak eguneratzeari buruzko interesa azaldu zuen eta horretarako, 1330ean hainbat bilera egin zituen prelatu, gizon aberats, jauntxo eta hiribilduetako prokuradoreekin. "Filipe III.aren hobekuntza" delakoaren jaulkipena izan zen horren emaitza.\nErrege-erreginek bakera bideratutako nazioarteko politika garatu zuten ondoko erreinu hispaniarrekin. Hori horrela, 1330ean Gaztelarekin bake-ituna lortu zuten eta bien bitartean Aragoiko errege-erreginekin Joana Nafarroako oinordekoaren eta Aragoiko koroaren oinordekoaren arteko ezkontza negoziatu zuten. Ezkontza horrek azkenean ez zuen aurrera egin, baina bai Maria Nafarroakoa infantaren eta Aragoiko Petri IV.aren artekoak, 1338an.\nFilipe Evreuxkoak Frantziako basailu izanik eta Ingalaterrako monarkak Akitanian zituen lurren ondoko errege izanik, diplomazia adimentsua garatu behar izan zuen Frantzian, gerra piztu zenean, Eduardo III.a monarka ingelesak Frantziako koroa aldarrikatu zuenean 1337. urtean.\n1343ko urtarrilean sinatutako tregoa anglo-frantsesari esker, Filipek bere proiektu gutiziatuenetakoa garatu ahal izan zuen: gurutzada. Zaldi gaineko 100 gizoneko eta infanteriako 3.000 laguneko ejertzito xumearekin, Gaztelako Alfontso XI.a erregeari lagundu zion Errekonkistan. Erabaki hura okerra izan zen, ordea, uztailean gaixotu eta irailean Jerezen hil baitzen.\nErreginak Frantziako lurraldeetan eman zuen denbora gehiena, erreinuan gobernadorearen pertsona iraunaraziz. Conflansen hil zen 1349ko urriaren 6an eta Saint-Denisen lurperatu zuten.\nCarlos II.a (1349-1386)\nCarlos II.aren erreinaldia bi garaitan bana dezakegu. Lehenengoak gobernuaren lehen hamar urteak hartzen ditu. 1352. urtean Joana Valoisekoarekin -Frantziako Juan II.aren alabarekin- ezkondu zen. Bi urte beranduago Frantziako erregeak Frantziako Kondestablearen (Karlos, Alfontso de la Cerda-ren semea) heriotzagatik salatu zuen.\n1355ean Rouengo gazteluan atxilotu zuten eta ez zuten 1357ko azaroa arte erreskatatu, Nafarroako zenbait nobleren konplizitateari esker. Ihesaldiaren ostean, Ingalaterrako erregearekin bat egin zuen eta Etienne Marcel merkatari aberatsa buru zuen Pariseko errebolta bultzatu zuen. 1360ko urrian Calaisko bakea sinatu zuen Frantziako erregearekin eta, beraz, Carlosek Normandiako jabetzak berreskuratu zituen. Urte hartan bertan, Filipe I.a Borgoinakoa hil zen eta, beraz, Carlosek duketza eskatu zuen, arrakastarik lortu gabe, Frantziako koroarekin anexionatu baitzen. 1363an eta 1364an Frantziako erregearen aurka jarri zen, baina Cocherelgo porrotaren ostean, 1364ko maiatzean, lurralde guztiak galdu zituen, Montpellier, Evreux eta Contentin izan ezik.\nHamarkada hartan, haren anaia Luisek gobernatu zuen Nafarroa. Diplomazia esanguratsua gauzatu zuen Gaztelari eta Aragoiri dagokionez, baina ez zen alderdi bietakoren batekin ere konprometitzera heldu 1356ko irailean "Bi Petrien gerra" delakoa hasi zenean. Gaztelako gerra zibilaren ondorioz, 1363ko abuztuan Uncastillo herrian ituna sinatu zuen Aragoiko erregearekin. Itun hartan, biek ere Henrike Trastamarakoari anaiordearen, Gaztelako Petri I.a erregearen, aurka egiten laguntzeko konpromisoa hartu zuten.\nCarlos II.aren erreinaldiko bigarren aldiak Cocherelgo porrotetik heriotza arte (1387ko urtarrilaren 1a arte) hartzen du. Garai hartan, Nafarroako administrazioari dagokionez Comptos Ganberaren antolaketa nabarmendu zen 1365ean; izan ere, errege-finantzen kontrol eta kudeaketa hobea egitea ahalbidetu zuen. Nazioartean, berriz, Durazzoko dukesa Joana Siziliakoarekin ezkonduta zegoen Luis anaiari lagundu zion Albania konkistatzeko proiektuan. 1372tik aurrera, harremana txarra izan zen Gaztelarekin, Henrike II.ak Gaztelako gerra zibilean Nafarroaren eskuetan eroritako lurralde guztiak eskatu baitzituen. Gatazka berri hura konpondu nahian eta lurralde haiek guztiak gorde nahian, Carlosek bere seme Carlos printzea Gaztelako Leonor infantarekin ezkontzea proposatu zuen eta Henrike II.ak onartu egin zuen, Nafarroan aliatua bilatuz Lancasterko duke Joanes Gantekoaren helburuen aurrean, horrek Petri I.aren alaba batekin ezkonduta egonik Gaztela erreinatu nahi baitzuen.\n1378an, Ingalaterra eta Frantziaren arteko gerraren erdian, Frantziako erregeari garai bateko lurralde-errebindikazioak planteatu zizkion berriro ere. Gaztelako Henrike II.arekin aliatutako Frantziako Carlos V.a, ordea, aurka jarri zen eta Frantziako jabetzak konfiskatu zizkion, Cherbourgeko plaza normandiar garrantzitsua izan ezik. Gaztelako erregeak, bestalde, Nafarroa inbaditu zuen eta Karlos Brionesko bakea sinatzera behartu zuen 1379ko martxoan; horri jarraiki Karlosek ezingo zituen hitzarmenak negoziatu Ingalaterrarekin, ezta Frantziari gerra egin ere eta Gaztelari eman beharko zizkion hamar urteko epean Nafarroako hamabost herri eta gotorleku eta berrogeita hamar bat noble, bahitu gisa. Erregetzako azken hamar urteetan, Carlos Frantzian eta Gaztelan galdutako lurraldeak berreskuratzen ahalegindu zen, baina ez zuen arrakasta nabarmenik izan.\nCarlos III.a (1387-1425)\n1387ko urtarrilaren 1ean Nafarroako errege bilakatu zen. Gatazka armatua ezaugarri zuen aurreko garaian ez bezala, Karlos III.aren erregealdian politika diplomatikorako joera hartu zen, gerrak saihesteko joerarekin. Bataila militarrak galduta zeuden eta aitaren gerra-politikarekin jarraitzea porrot egingo zuen ekintza zen. Hori horrela, diplomazia esanguratsua zabaldu zuen; erreinuko ekonomia saneatuta egotea lortu zuen Nafarroako administrazio publiko onari esker ordaindu ahal izan zuena.\nFrantziako ondareei dagokienez, 1404. urtean hitzarmena sinatu zuen Frantziako koroarekin, Frantziako lurraldeen jabetzari uko eginez. Hori horrela, Evreux, Avranchez eta Normandiako gaztelu guztien helburuak utzi zituen, Cherbourgekoa kenduta, konpentsazio ekonomikoaren truke: urtean 12.000 liberako errenta, dukerri berria osatuko zuten hainbat lurraldetan, Nemours dukerria, hain zuzen. Aurrerago, Frantziako erregeari saldu zion Cherbourgeko plaza, 200.000 libera tornesen truke. Horrela, gehiago zentratu zen ondarea handitzea ahalbidetuko zion Nafarroako erreinuan.\nEuropak zisma-garaia bizitu zuen XV. mendearen hasieran. Ildo horretatik, Carlos III.ak eta Nafarroak Benedicto XIII.a Aita Santu zismatikoaren alde egin zuten 1416. urtea arte. Aita Santu hari eskaera garrantzitsua egin zion (hurrengo mendearen hasieran Katalina I.a eta Joan III.a errege-erreginek berriro ekin zioten), Nafarroarako hainbat elizbarrutitan banatuta egongo zen elizaren probintzia bakarra sortzea alegia. Helburua argi zegoen: Nafarroako lurralde guztiei barne-kohesio handiagoa ematea, lurraldetasun geopolitikoari lurraldetasun erlijiosoa ere gehituko baitzitzaion. Hala eta guztiz ere, proiektuak ezin izan zuen aurrera egin elizaren banaketaren ondorioz eta Gaztela eta Aragoiko erregeen presio politikoen ondorioz.\nCarlos III.a Nafarroan bizitu zen erreinaldiaren zati handian eta kulturaren mezenas izan zen. Liburutegi izugarriaren jabe izan zen eta ez zituen gogoan hartu bizi ohi zen Tafallako eta Oliteko gazteluak apaintzeko gastuak. Ikuspegi politiko aproposarekin, Gaztelarekin harreman ona izaten ahalegindu zen, gatazka militarrak saihesteko, Nafarroak ezin baitzion lurralde gehiago galtzeko arriskuari aurre egin. 1375ean Leonor Trastamarakoa infantarekin ezkondu zen eta handik bi urtera, dagoeneko errege zela, Gaztelako errege-erreginek Tutera, San Vicente de la Sonsierra eta Lizarrako gazteluak itzuli zizkioten.\nNafarroa indartzeko eta erreinuko lurraldea zabaltzeko xedearekin egindako diplomaziaren baitan, Carlos III.ak ezkontza-politika trebea garatu zuen, hau da, oinordekoak inguruko monarkiekin ezkondu zituen, Nafarroarekin muga egiten zuten alor politiko guztietan itxaropenak zabalduz. Frantzia hegoaldeko lurraldeetara zabaltzeko, 1403ko abenduan lehen alaba Joana Biarnoko bizkondea eta Foixko kondea zen Joanes Foixkoarekin ezkondu zuen. Nafarroako infanta 1413an oinordekorik gabe zendu zen, ordea, beraz, ez zen Carlos III.ak Nafarroako koroa ondoko lurraldeekin zabaltzeko zuen helburua bete; Frantzia iparraldean kokatutako beste lurralde batzuk baino errazagoak ziren defendatzeko eta horiekin presio politikoa egin ahal izango zien aldameneko errege-erreginei, Carlos II.aren garaian egindakoa baino eraginkorragoa izango zena. Era berean, Elisabet alaba Joanesekin, Armagnaceko kondearekin, ezkondu zuen, horrela, tarte ipar piriniarrean botere politiko eta lurralde mailako botere handieneko bi noblezia-etxe bermatu zituen.\nAragoirekin ere kudeaketa probetxugarriak ekin zituen; izan ere, Zuria (hirugarren alaba) Aragoiko koroaren oinordekoarekin, Martin Siziliakoarekin -1409an hil zen- ezkondu zuen. Ondoren, Nafarroako infanta bigarren aldiz ezkondu zen Joanes Aragoikoarekin, Alfontso V.a Aragoikoa erregearen anaiarekin.\nBarne-politikari dagokionez, Nafarroako gertaera garrantzitsuenen artean dago 1423ko iraileko "Batasun Pribilegioa" delakoa, Iruñako hiru burguak udaletxe bakarrean batu zituena, armarri eta errenta bakarrarekin eta ordura arte San Zernin, Nabarreria eta San Nikolas herrien arteko muga eta banaketa fisikoak ezabatu zituena.\nAzkenik, 1423. urtean Vianako Printzea titulua jarri zela nabarmendu behar da. Orduz geroztik Nafarroako erreinuko erregegaiek eraman zuten eta Carlos biloba izan zen lehena eramaten, Zuria Nafarroakoaren eta Joan Aragoikoaren semea. Viana Nafarroako 14 herriz osatutako printzerria zen eta Viana zuen hiriburu.\nCASTRO, J. R. Carlos III el Noble, rey de Navarra. Iruñea, 1967.\nLACARRA, J. M. Historia del reino de Navarra en la Edad Media. S.l.: Nafarroako Aurrezki Kutxa, 1976, 358 - 459 or.\nMEYER, E. Charles II, roi de Navarre, comte d'Évreux, et la Normandie au XIV siècle. Paris: Dumont, 1898.\nMIRANDA GARCIA, F. Felipe III y Juana II de Evreux. Iruñea: Mintzoa, 2003.\nPLAISSE, A. Charles, dit le Mauvais, comte d'Évreux, roi de Navarre, capitaine de Paris. Évreux: Société libre de l'Eure, 1972.\nVILLAR GARCÍA, L. Carlos II, el Malo. Iruñea: Mintzoa, 1987.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Kalitatearen kudeaketa,laneko arriskuen prebentzioa eta ingurumen-babesa (Modulua)" topic_facet:"Lan Arriskuen Prebentzioa (Heziketa Zikloa). Goi maila" topic_facet:"Lotura- eta muntai-teknikak (Modulua)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Kalitatearen kudeaketa,laneko arriskuen prebentzioa eta ingurumen-babesa (Modulua) Proposatutako gaia: Lan Arriskuen Prebentzioa (Heziketa Zikloa). Goi maila Proposatutako gaia: Lotura- eta muntai-teknikak (Modulua)\n1 Fabrikazio Mekanikoa (Lanbide Arloa) 1 Fabrikazio Mekanikoen Industrietako Segurtasun Planak (Modulua) Fabrikazio mekanikoko produkzioaren programazioa (Heziketa Zikloa). Goi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... Lan Arriskuen Prebentzioa (Heziketa Zikloa). Goi maila 1 Lanbide Heziketa 1 Laneko prestakuntza eta orientabidea (Zeharkako modulua) Lotura- eta muntai-teknikak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Metal-eraikuntzak (Heziketa Zikloa). Goi maila 1 Metal-eraikuntzen industrietako segurtasun-planak (Modulua) 1 Sekuritate baldintzetatik deribatutako arriskuak (Modulua) Guztiak ikusi ... gutxiago ...